text:
Avgreiðslurnar hjá TAKS steingja í tvær vikur í summar, frá 23. juli til3. august. Tí er týdningarmikið, at lesandi uttanlands, ið koma heim at arbeiða í summar, skjótast gjørligt boða TAKS frá, um p-talið skal aktiverast. Hetta skal gerast, tá ein veit á leið, nær ein verður heima. Um p-talið ikki verður aktiverað, kann ein ikki fáa løn útgoldna.
Fyri at aktivera p-talið kann ein antin ringja til TAKS á 352600 ella senda ein teldupost til taks@taks.fo. Um tann lesandi ikki hevur søkt um at varðveita fulla skattskyldu í Føroyum, skal hendan umsóknin sendast TAKS, saman við avriti av lestrarkortinum.
Um ein ikki hevur fingið p-talið aktiverað áðrenn summarfrítíðina, svara telefonirnar hjá TAKS tó millum kl. 11.00 og 13.00 í tíðarskeiðinum, tá avgreiðslurnar eru stongdar. Eisini ber til at senda ein teldupost til taks@taks.fo.
Vinarliga heilsan
TAKS


c: text/html

text:
Jólaroyndin
21. Nov 2017
Jólaroyndin er frá og við týsdegnum 28. novembur til og við fríggjadagin 1. desembur.Royndarskemaini eru viðheft. Tvey skema, eitt fyri víðkaðu lærugreinarnar og eitt fyri...
les meir
Tónleikabreytin á gittartingi
28. Okt 2017
Tónleikabreytin hevur verið á ferð Í Klaksvík á gittartingi. Gittarsnllingurin, Rani Nolsøe, greiddi næmingunum frá um gittarar....
les meir
Myndir: Náttúrubreytin og tey føroysku rossini
27. Okt 2017
Náttúru-og djórabreytin hevur verið á ríðitúri við teimum føroysku rossunum í gomlu Hoyvíkini.
les meir
Framløga í sambandi við Berlinferðina 2018
25. Sep 2017
Í sambandi við foreldrafundin í Nám X týskvøldið 12. sept. var framløga um námsferðina til Berlin. Framløgan kann síggjast við at klikkja á niðanfyristandandi fílu:...
les meir
Heystið er byrjað: Myndir á seiðabergi
22. Sep 2017
Miðlabreytin hevur verið á seiðabergi týsdagin tann 19. septembur og fiskað á Hvítanesi.
Vit fiskaðu nógvar seiðir og lótu teir liggja og turka á steinfløtuni........
les meir
Nám X-arar ferðahugaðir til Kirkjubøar
22. Aug 2017
Angurin av føroyskari søgu fór um alla roykstovuna í dag, tá Jóannes Patursson, bóndi í Kirkjubø, bergtók Nám X-næmingarnar við livandi frásøgum úr Kirkjubø.....
les meir
Rói úr Nám X ger um seg á Youtube!
03. Mar 2017
17 ára gamli Rói Sørensen úr Nám X, vakti í seinastu viku ans, tá hann millum aðrar føroyskar youtubarar, var at síggja í tíðindarsendigini....
les meir
Myndir: Skúla FM 2017
25. Feb 2017
...

robotstxt: allowed

filter: keep


text:
Niels Petersen
16.01.2017 - 22:29
Ítróttur > Ítróttur > Flogbóltur
Í kvøld møttust mansliðini hjá ÍF og Fleyr á Kambsdali. Dysturin bleiv, eins og teir undanfarnu hetta kappingarárið millum hesi liðini, sera spennandi. Fleyr átti tó munin, og vann við javnbrótara 2-3.
ÍF liggur enn á øðrum plássi, nú við 16 stigum fyri 9 dystir, meðan Fleyr nú hevur 22 stig fyri 8 dystir. Fuglfirðingar høvdu ivaleyst vónað undan dystinum, at teir vunnu dystin í kvøld, soleiðis at teir nærkaðust oddaliðnum, og so samstundis fingu lagt luft millum seg og Ternuna, sum hevur 12 stig á triðja plássi.
Úrslit:
ÍF - Fleyr 2-3 (25-20), (11-25), (25-21), (22-25), (13-15)


text:
1. deild
Nr. 2 = Uppflyting *
Nr. 9 = Niðurflyting
Nr. 10 = Niðurflyting
* Er annað ella bæði av hesum liðum umboðað í hægru deildini frammanundan, flytir nr. 3 upp. Er nr. 3 eisini umboðað í hægru deildini, verður eingin uppflyting hetta árið.
Fimm tey ovastu liðini - íroknað niðurflytarar - fáa 14 heimadystir komandi ár, meðan restin - íroknað uppflytarar - fáa 13 heimadystir.
Um javnt er í stigum í avgerandi plaseringum, er reglan hendan:
1) Uppmøtingin til dystir
2) Samlaða málúrtøkan
3) Flest skotin mál
4) Umdystur á uttanveltaðum vølli


text:
Orð: J. Oatman
Lag: J. R. Sweney
Týtt: Kajfinn Hammer
1. Sangur ljómar við Guðs Trónu, slíkur sum ei hoyrist her,
einglaskarin syngur lovsang, til Guðs Lamb sín fagna ber!
Teirra hørpur ljóma søtar, einglaskarin prís framber,
o, um vit teim kundu líkna meðan Guð’ vit tæna her!
Niðurlag: Heilagur, heilagur er sangur einglanna,
og eg skal syngja við í lagnum alla ævina!
Men tá eg syngi Lambsins Sang, hvør eingil tagna man,
tí einglarnir ei kenna til, hvat eg í Kristus fann!
2. Eg ein annan lovsong hoyri – lovsongsfylt hvør rødd og loyst,
til Guðs Lamb, oss endurloysti, Hann, sum er vár vón og troyst:
Út úr roynslutíðarmyrkri til Guðs Stað vit vunnu fram,
Hann í blóðsins reyðu keldu frelsti oss úr synd og skamm!
3. Hvør ein eingil tá man lurta, henda song ei kenna teir,
sum skal ljóða frá teim frelstu, sum nú sorg ei pínir meir,
neyð og tár og fall, men sigur og ein opnað Himmalgrind,
og tey prísa Endurloysar’num, sum loysti tey frá synd.
4. Skjótt ein dag mín loysta tunga skal av náði syngja har
Lambsins Sang, sum eingin eingil har av hjarta sungið fær!
Eg skal syngja um mín Jesus, sum á krossins træi bar
mína synd og mínar plágur, allar sjúkurnar á sær!


text:
Upsi er ein soltin fiskur og feitt innihaldið er sera lágt. Einans 0,3 gram pr. 100 gram.
Upsi, seiður (toskaættin)
Pollachius virens (Linné, 1758)
Stødd: Upsi verður upp í 130 cm langur. Í veiðuni er hann vanliga 55-120 cm.
Dýpi: Upsi er bæði botnfiskur og uppsjóvarfiskur. Hann er úr vatnskorpuni og út á umleið 450 m. Undir Føroyum veksur hann upp inni við land og nevnist tá ternumurtur fyrsta árið, ársgamal summarseiður, 2 og 3 ára gamal ávikavist seiður og stórseiður. Tá hann er um 40 cm og um 3 ára gamal, fer hann til havs. Vanligasta dýpi hansara er 75-200 m. Litur: Hann er heilt dimmur um bakið, koksgráur, blásvartur. Síðurnar og búkurin eru ljós, hvítgrálig ella silvurkend, ljósastur er hann undir búkinum. Strikan er ljóst grá.
Lýsing: Upsi hevur tríggjar ryggfjaðrar, tvær gotfjaðrar. Fremra gotfjøður er umleið líka long sum mittasta ryggfjøður, ið er tann longsta ryggfjøðurin. Gotið er umleið beint undir aftara enda á fremstu ryggfjøður. Smáur upsi hevur lítla finnu, teir størru onga ella bert ein viðfáning. Hann hevur undirbit. Strikan er bein og sterturin bert eitt sindur innbogin.
Eyðkenni: Tann ljósa og beina strikan og tann svart-døkki liturin.
Týdningur: Nógv verður veitt av upsa, og hann hevur stóran týdning.
KELDA: WWW.SNAR.FO


text:
Leygardagin hevði Starvsmannafelagið aðalfund, har nevndarval var á skránni. Tveir nevndarsessir stóðu fyri vali, og nýggj í nevndini er Bjørg Jacobsen, sum starvast hjá Føroya Tele. Hon er komin í nevndina fyri næstformannin Niels á Reynatúgvu, sum nú hevði sitið í tríggjar setur og tí sambært viðtøkunum hjá felagnum ikki kundi stilla upp aftur. Hin nevndarsessin fekk Svend Åge Seloy, sum starvast á Landssjúkrahúsinum. Hann varð afturvaldur.
Bjørg Jacobsen varð fyrstvald við 131 atkvøðum, og Svend Åge Seloy varð næstvaldur við 96 atkvøðum. Harumframt vórðu Alma Hansen, sum starvast hjá Tórshavnar kommunu, og Rúni Lisberg, sum starvast hjá Strandferðsluni, vald sum ávikavist 1. og 2. tiltakslimur.
Nevndarlimirnir í Starvsmannafelagnum verða valdir fyri trý ár ísenn.


text:
Skúlavegleiðing
Í tráð við kunngerð um skúlavegleiðing er vegleiðingin ætlað øllum næmingum í 6. til 9. flokki.
6. flokkur fær felags vegleiðing um trivnað og skiftið frá mið- til framhaldsdeild.
7. flokkur fær felags vegleiðing um skiftið frá mið- til framhaldsdeild umframt at velja á lívsleið.
8. flokkur fær vegleiðing um, hvussu ein fyrireikar seg til síðsta árið í fólkaskúlanum og um at velja starvsvenjingarpláss.
9. flokkur fær vegleiðing í samband við starvsvenjing, val av framhaldandi skúlagongd og framtíðarmøguleikar.
Ein kann seta seg í samband við skúlavegleiðaran umvegis telefon ella teldupost.
Guðný Wardum
Skúlavegleiðari
Tlf: 280314
T-postur: gudny.wardum@skulin.fo


text:
Nógvir bilførarar hava undrast á, at bingjurnar við bilvrakum, sum hava staðið framvið landavegnum blivu tiknar burtur og síðani stóðu frammi aftur í morgun.
- Tað var ein misskiljing í, nær bingjurnar skuldu koma upp, sigur Brynhild Høgnadóttir á Ráðnum fyri Ferðslutrygd.
Bilvraksbingjurnar er nýggjasta átakið hjá Ferðslutrygd, ‘Hin dagin eg hevði skund' fyri at minna bilførarar at halda hámarksferðina. Bilvrakini eru frá føroyskum ferðsluóhappum við loyvi frá bileigarunum. Átakið, sum byrjaði í dag og heldur fram til sjeynda august tekur støði í filmi frá seinasta heysti "Hin dagin eg hevði skund”.
Ráðið fyri Ferðslutrygd og Landsverk hava útvalt fimm ymisk støð at seta bingjurnar upp, har tær minst møguligt nerva ferðslutrygdina. Tað er Landsverk, sum hevur givið loyvi til uppsetingina.
- Tað bar ikki til at lata tær verða standandi, tí tað hevur stóran týdning fyri okkum, at plakatinar fyri átakinum eru at síggja á bingjunum og at allar bingjurnar koma upp um somutíð, eisini so at vit halda okkum til tey loyvi vit hava fingið, leggur Brynhild Høgnadóttir avtrat.
Boðskapurni frá Ráðnum fyri Ferðslutrygd er, at hámarksferðin er sett, fyri at ferðandi skulu hava eitt trygdarskotbrá, um tað gongur galið. Koyrir tú ov skjótt, tekur tú bæði av tínum trygdarskotbráði og tí hjá øðrum.
Nú eru allar bingjurnar so komnar upp aftur og verða standandi til sjeynda august.


text:
Í Eik fylgja vit reglunum um góðan bankasið, sum eru ásettar í 'Bekendtgørelse for Færøerne om god skik for finansielle virksomheder, sum hevur havt gildi fyri Føroyar síðan 1. november 2008.
Hetta merkir, at vit í okkara dagliga virki, t.e. ráðgeving og øðrum viðskifti við kundan: halda góðan sið, eru heiðurlig, ráðgeva og upplýsa kundan í neyðugan mun, at viðgerðin er gjøgnumskygd, eins og at avtalur v. m. av týdningi verða gjørdar skrivliga.
Kunngerðin er útgivin við heimild í § 43, stk. 2 í “Lov om finansiel virksomhed” (Fil), ið ásetur, at peningastovnar skulu “drives i overensstemmelse med redelig forretningsskik og god praksis inden for virksomhedsområdet”.
Kunngerðin er galdandi fyri allar fíggjarfyritøkur.
Eik
ein føroyskur banki


text:
BOTNMÁLING (ANTI FOULING SYSTEM - AFS)
Ikki er loyvt skipum, hvørs botnur er málaður við Anti-fouling, sum inniheldur Tributyltin (TBT) at koma í ES havn. Bannið er lýst við ES fyriskipan EC regulativ No. 782/2003 frá 14. apríl 2003.
Skip, ið eru til støddar 24 metrar og longri, men undir 400 bruttotons, sum eru í altjóða sigling og/ella ætlandi koma í ES havn:
Ein váttan skal fyriliggja frá reiðara ella umboðsmanni um, at botnmálingin ikki inniheldur TBT. Oyðublað: Declaration on Anti-Fouling System for Ships. Saman við váttanini skulu vera neyðugar upplýsingar frá veitaranum av málingini um slag av máling og hvat hon inniheldur, t.d. kvittan ella rokning.
Skip 400 bruttotons og størri, sum eru í altjóða sigling og/ella ætlandi koma í ES havn:
Áðrenn sigliloyvi er givið skipinum, annaðhvørt sum nýbygt ella áðrenn altjóða AFS-sertifikatiið verður givið fyrstu ferð, skal botnurin sýnast. Sama er galdandi, um botnmálingin verður broytt til annað slag. Klassin fremur hetta eftirlitið og veitir skipinum altjóða AFS-sertifikat.


text:
Tíðindaskriv
03.10.2017 - 20:53
Sunnukvøldið verður konsert í Kelduni í Skálafirði til frama fyri átakið “Sendið Ljós”. Á konserini luttaka Magni Christiansen, Blátt Gras, Petur Hans Hansen og Eyðun Jacobsen. Tað verður ókeypis atgongd, tó verður ein innsavnan til Sendið Ljós.
Sendið Ljós er eitt evangeliskt átak, sum Eyðun Jacobsen er upprunamaður til. Ein fløga verður framleidd, og á hesi fløgu koma sangkreftir frá ymiskum samkomum at luttaka á.
Fløgan kemur at innihalda tjúgu sangir og tónleikurin verður innspældur í Crossroads Studios í Arden NC.
Røddirnar verða tiknar upp í upptøkuhølum í Føroyum.
Hesi luttaka á fløguni: Magni Christiansen, Rakul Á Stongunum, Petur Hans Hansen, Kristina Nónklett Hansen, Terje B. Vestergaard, Svein Í Prestgarði, Ólavur Á Váli Olsen, Torkil Mørkøre, Eyðun Jacobsen, Lisa Frederiksberg, Tóra við Keldu, Blátt Gras, Petur-Páll og Ronny, Vitin, Zamar, Kvartettin í Betesda og Oasubrøðurnir.
Tað serstaka við hesi fløgu er, at hon kemur ikki at kunna keypast nakrastaðni, men skal brúkast sum eitt evangeliskt amboð, ein traktat, at geva út ókeypis.
Konsertin sunnukvøldið verður klokkan 20.


text:
Misvísandi tíðindaflutningur
Politikkur02-11-2017 - 08:29 - Jóanis Albert Nielsen
Jacob Vestergaard:
Uppskotið um nýggja fiskivinnulóggávu, sum er í Løgtinginum, og uppskotið um veiðigjald, sum nú er komið undan kavi, fara at steðga allari menning og nýhugsan í fiskivinnuni.
Dastið av einari hálvari milliard skal takast frá fiskivinnuni og flytast í almennar kassar.
Okkurt ørvitishøvd hevur billað danska tjóðbankanum inn, at tilfeingisrentan í fiskivinnuni er ein milliard.
Hetta er so burtur úr vón og viti, at tað átti ikki at verið endurgivið nakrastaðni.
Tann sum ger sær ómakin at hyggja í rokniskapin hjá feløgunum, sær tey veruligu tølini. Poul Huus Sólstein lýsti hetta so væl í grein í Norðlýsinum á Mikkjalsmessu í ár.
Hóast tosið um “milliardina” onki hevur við veruleikan at gera, verður “milliardin” tikin í fullum álvara og sum ævigi sannleikin.
Soleiðis var í útvarpinum í kvøld. Niðurstøðan var greið. Yvirnormali vinningurin ella tilfeingisrentan var ein “milliard”.
Tíðindini vóru so misvísandi, at í staðin fyri at staðfesta, at við uppskotunum varð grundarlagið tikið undan fiskivinnuni, fekk útvarpskvinnan tað til, at fiskivinnan, reiðarí og manningar fingu ein “munandi avsláttur”.
Tíðindaflutningurin í KVF hevur mangan verið misvísandi, hvat fiskivinnuni viðvíkur, men tað hevur sjálvdan verið so galið sum í kvøld. Endamálið tykist at verða at hjálpa Høgna Hoydal at fáa undirtøku fyri høpisleysa fiskivinnupolitikkinum.
Vónandi eydnast tað ikki. Tað letur til, at fleiri hava fingið eyguni upp fyri, at nýskipanin hjá Høgna fer at gera enda á føroysku fiskivinnuni.


text:
Bíbliuskeið um Opinberingina
14.06.2017 - 14:37 - Ásbjørn Jacobsen
Árliga bíbliuskeiðið hjá Heimamissiónini verður í Nesvík frá 24. til 27. august.
Í ár verður tað Hans Ole Bækgaard, prestur og formaður í Indre Mission í Danmark, sum fer at undirvísa.
Hann fer at gjøgnumganga Opinberingina, síðstu bókina í Bíbliuni, sum møguliga hevur nakrar av løgnastu, men samstundis mest spennandi kapitlunum í Bíbliuni.
Vælkomin á eitt spennandi og gevandi skeið saman við Guds orði og Guds fólki, skrivar trubodin.fo
Skráin verður lýst seinni.


text:
Heri Simonsen 18.06.2017 (19:40)
Rás2: Hoyr sigursmálið og sigursmálskjúttan hjá NSÍ
TRÝST á PÍLIN undir MYNDINI, og hoyr:
1) Hvussu tað ljóðaði á Rás2, tá Hilmar Jan Hansen segði frá sigursmálinum hjá NSÍ ímóti Víkingi, tá Árni Frederiksberg skoraði til 2-1 til NSÍ ímóti Víkingi í Sarpugerði í Norðragøtu í tíðini dómarin hevði lagt aftrat.
2) Hoyr sigursmálskjúttan, Árna Frederiksberg greiða frá málinum. Árni Frederiksberg staðfestir, at 18. juni er ein eydnudagur hjá NSÍ, tí hetta er annar 18. juni á rað, at NSÍ vinnur á Víkingi.
Fyri NSÍ lagaðu úrslitini seg framúr væl. Sjálvir vunnu teir á Víkingi, og samstundis tapti KÍ 1-5 ímóti B36, so nú eru runavíkingar bert tvey stig frá Víkingi og KÍ.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Heimlán
Heimlán er eitt øðrvísi og spennandi tilboð til øll, sum hava ella ætla at fáa sær egin hús ella íbúð.
Fyrimunir
Heimlán er sett saman av einum 1. og einum 2. veðrættarláni, og tú rindar eitt lánsgjald, soleiðis at dýrari parturin verður goldin fyrst.
Fært tú óvæntaðar útreiðslur, kanst tú fáa skáa. Tú kanst fáa 36 klipp, har hvørt klippið svarar til gjaldskáa í ein mánað.
Rentustuðulin verður fluttur beinleiðis inn á lánið.
Um heimlán
Við vanligari bústaðarlánsfígging økist nettogjaldið, so hvørt sum rentustuðulin minkar. Við heimláninum er hugsað um hetta, soleiðis at tú rindar sama nettogjald, heilt til lánið er útgoldið.
Heimlán verða vanliga latin yvir 20 ella 25 ár.
Prísir og treytir
Tá ið heimlán verður stovnað, eru ymiskir kostnaðir, ein skal hugsa um, t.d. stovningarómaksløn, avgreiðslugjald, tinglýsingargjald og veðhavaralýsing.
Øll tíni fíggjarviðurskifti verða havd í huga, tá ið rentan verður ásett. Rentan verður tilskrivað hvønn ársfjórðing og er broytilig.
Renta og kostnaðir síggjast her.
Vit taka veð í ognini sum trygd fyri láninum.


text:
Lions club Suðuroy hevur samtykt at lata samanlagt kr. 250.000,00 til góðgerandi endamál í Suðuroynni. Upphædd alt eftir fólkatalinum verður latin hvørjari bygd í oynni.
Stuðulshandan
Allir limir møta í felagshúsinum í Hovi Dýra Biðidag 20. mai 2011 kl. 12:45 stundisliga.
Bussurin byrjar at koyra kl. 12:55 frá felagshúsinum.
Fyrsta handanin verður í Hovi kl. 13:00 har Martin í Nesi handar Savninum á Mýri kr. 10.000,00 til innrættan av kjallara. Handanin verður við kirkjuna.
Síðan verður koyrt til Miðnámsskúlan, har vit koma kl. 13:20. Fróði Mortensen handar skúlanum hjartastartara.
Til Porkeri koma vit kl. 13:50, har Einar Larsen handar Porkeris Fornminnafelag kr. 15.000,00 til liðugtgerð av Eystrum. Handanin verður í Skemmutúni.
Til Vágs koma vit kl. 14:25, har Arni Nielsen handar Frítíðarfelagnum " Parkin á Sandinum" kr. 50.000,00. Ruth Smith Savnið kr. 10.000,00 og varðveitsla av grindabátunum kr. 10.000,00.
Somuleiðis handar Fróði Mortensen, Vágs Høll, ein hjartastartara.
Handaninar verða á parkeringsøkinum á gamla skúlalagnum.
Til Lopra koma vit kl. 15:25, har Hans J Joensen handar bygdarhúsinum kr. 10.000,00 til ábøtur á hitaketil og oljufýr. Handanin verður við sparkivøllin.
Til Sumbiar koma vit kl. 16:00, har Bent Albinus handar Sumbiar dansifelag kr. 15.000,00 til keyp av upptøkutóli, til at taka føroyska dansin uppá band. Handanin verður í Billhústúni.
Til Fámjins koma vit kl. 16:55, har Mortan Holm handar bygdahúsinum Vesturhøll kr. 10.000,00 til keyp av neyðtrappu. Handanin verður við Vesturhøll.
Á Tvøroyri koma vit kl. 17:40, har Jens Petur Brattalíð handar Tvøroyrar Bygda- og sjóvinnusavn kr. 70.000,00 til keyp og ábøtur á elsta húsinum á Tvøroyri - Gestastovan.
Somuleiðis handar Fróði Mortensen, Ítróttarhøllini í Trongisvági, ein hjartastartara.
Handaninar verða á parkeringsøkinum eystanfyri Bónus.
Í Sandvík koma vit kl. 18:35, har Eli Poulsen handar bygdarfelagnum á Rananum kr. 10.000,00 til gerð av brúsirúmi. Handanin verður við minnisvarðan av Sigmundi Brestursyni.
Í Hvalba verða vit kl. 19:10, har Óli Holm handar Hvalbiar Sóknar fornminna- og framtíðarfelag kr. 40.000,00 til gerð av kolasavni.
Somuleiðis handar Fróði Mortensen, Roynhøllini, ein hjartastartara.
Handaninar verða á parkeringsøkinum við Royn-høllina.
Í samband við handan av kekki til Savnið á Mýri í Hovi, helt Martin í Nesi hesa røðu:
Nú Lions Club Suðuroy fyllir 25 ár 14. juni, koyra okur runt í Suðuroynni, bygd úr bygd og handa gávur til vælgerðandi endamál. Her í Hovi er peningurin játtaður til Savnið á Mýru.
Byrjað verður í Hovi, tí Hov er okra samlingsstað. Tað var í 2006 at okur keyptu húsini í Trøðini og 7. mai 2009 fluttu okur inn. Alt sjálvboði arbeiðið og hevur hetta styrkt lions øgiliga nógv.
Áðrenn húsið í Hovi bleiv keypt, varð einki fast samlingsstað. Okur vóru í Øravík og Pakkhúsinum í Vági.
Í lions tosa okur um, hvat okur skulu stuðla og taka vit ímóti góðum hugskotum. Í hesum sambandi bleiv ta til alla Suðuroynna.
Okur hava limir úr allari oynni uttan Hovi?
Hetta er fyrstu ferð eg handi eina gávu frá lions, men vóni ikki tað verður tann seinasta.
Tá okur byrja aftur tað nýggja lionsárið, verið eg presidentur.
Við hesum vil eg handa henda kekk til Finnbjørn Hovsgarð umboð fyri Savnið á Mýru.
Martin í Nesi
Martin í Nesi handar Finnbjørn Hovsgarð, umboð fyri Savnið á Mýri, kekk
kr. 10.000,00 til liðugtgerð av kjallaranum.
Í samband við handan av kekki til Porkeris Fornminnafelag, helt Einar Larsen hesa røðu:
Góðu porkeningar og Porkeris Fornminnafelag!
Lionsklubbur hevur júst í hesum døgum verið í Suðuroy í 25 ár.
Fleiri lionsklubbar vóru í Føroyum um tað mundi, tá nakrir mans ymsa staðni úr Suðuroy tóku seg saman, fyri at Suðuroyggin eisini kundi verða við í hesum høpi. Tá ringt varð runt at fregnast, um menn høvdu hug at vera við í einum slíkum felagskapi, tók tað ikki langa tíð, at fáa menn áhugaðar í hesum tiltaki. At tað var ein felagskapur, ið var so víðfevndur og so væl organiseraður, bæði í Amerika og Europa, og at hesin felagskapur var ein stórur nærmast altjóða hjálparstovnur, komu okur skjótt at kenna, og komu eisini at dáma felagskapin.
Umframt at veita ymiskan stuðul til neyðstødd fólk úti í fátøkum pørtum í heiminum, eins og hesin stóri lions felagskapur eisini hevur veitt góða hjálp til fólk, har náttúruvannlukkur hava leika í, so er eisini skipað fyri, at tað ber til at stuðla á heimavølli. Tað hevur verið gjørt við ymiskum tiltøkum í Føroyum. Men fyri Lions Club Suðuroy hevur verið mest stuðla við ymiskum tiltøkum her í oynni. Helst kann sigast, at lokali stuðulin hevur verið til ymisk mentanartiltøk og stuðul til áhugamál við samfelags týdningi.
Fyrsti lokali stuðulin Lions Club Suðuroy lat, var til megnartiltakið Johanna TG 326, meðan hon var riggað til tað skip hon er í dag. Síðan hava okur hesi farnu 25 árini stuðla hópin av ymsum tiltøkum í oynni.
Nú 25 ára haldið er beint fyri framman, er lagt upp til, at lata ein stuðul í hvørjari bygd í oynni. Tá talan var um, hvat tiltak L C Suðuroy kann stuðla í Porkeri, varð nokk so skjótt gjørt av, at Porkeris Fornminnafelag hevur gjørt eitt megnararbeiðið við sínum bygdasavni, og ikki bara tað, men eisini er farið undir at umvæla og varðveita gamla bústaðin í EYSTRUM. Tað er onki at taka seg aftur í, at yngri bústaðurin frá umleið 1840 og eldri bústaðurin kanska frá miðøldini, verða sannar perlur í Suðuroyar søgu, tá hetta fornminnisarbeiðið er liðugt.
Fyri at stuðla tykkum í hesum vala tiltaki, hevur Lions Club Suðuroy gjørt av, at stuðla fornminnafelagnum við kr. 15.000,00 oyramerkt til tiltakið í Eystrum.
Vegna lionsklubban fari je at ynskja tykkum allarbestu eydnu við hesi spennandi uppgávu, og handa tykum hendan kekk. Gerið so væl.
Einar Larsen
Einar Larsen handar Zacharias Bech, umboð fyri Porkeris Fornminnafelag,
kekk kr. 15.000,00 til ábøtur á Eystrum.
Í samband við handan av kekki til Ruth Smith savnið, helt Mortan Holm hesa røðu:
Góðu vágbingar!
Lions Klub Suðuroy bjóðar tykkum vælkomin til hesa handanina av gávu til Ruth Smith savnið.
Fyrst nøkur orð um Lions yvir høvur.
Felagskapurin varð stovnaður i USA i 1917, tað var tryggingarmaðurin Melvin Jones, sum saman við nøkrum samhugaðum monnum stovnaði felagskapin 7 juni 1917 og hendi hetta i Chicago i statinum illinois. Siðani breiddi felagsskapurin seg runt allan heim, og hevur í dag um 1, 3 milliónir limir i 44.000 klubbum.
Lions kom til Norðurlond i 1948 og varð fyrsti klubbur stovnaður í Stockholmi 24. marts 1948.
Í september 1950 kom so fyrsti lions klubbur til Danmark.
Í 1966 tóku Absalon Eysturoy og Zacharias Bech stig til at stovna lions í føroyum og hendi hetta 19. november 1966 .
Lions Suðuroy varð stovnað 14 juni 1986 og vóru tað 19 mans úr allari Suðuroy som vóru stovnarar.
Síðan Lions Suðuroy varð stovnaður hevur klubbin givið 2, 5 milliónir til vælgevandi endamál, helst her i oynni.
Til seinast kan eg siga eina stuttliga søgu um ein av málningunum sum hengur á savninum. Henda søgan er nokk ikki kend. Tað er um myndina av einari ungari gentu, sum situr og mjólkar eini kúgv. Gentan er Ruth Djurhuus, systkinnabarn Ruth Smith. Ruth Djurhuus giftist við Pola Nolsøe, við Krosslið i Vági.
Einaferð hon situr og mjólkar, kemur Ruth Smith inn í fjósi, hyggur eina løtu meðan hon mjólkar spyr so, um hon kundi mála hana meðan hon mjólkar. Ruth sigur, at hon mátti spyrja pápa sín ( Hans Djurhuus) um loyvið fyrst. Hon so gjørdi og fekk játtandi svar. Knappliga kemur Hans í tankar um leypin, sum stóð í fjósinum og at hann manglaði eina rim. Hann út eftir leypinum, setti nýggja rim í og snøðgaði hann upp.
Seinri kemur so Ruth Smith at mála og sær hon, at leypurin ikki var í sama standi sum seinast hon sáð hann. Hon gjørdist heilt frá sær sjálvari um, at hann hevði oyðilagt málningin, tí hon hevði tann gamla leypin í høvdinum. Ja soleiðis kundi hon eisini verða.
Takk fyri at tít lurtaði eftir.
Mortan Holm
Mortan Holm handar Maud Benjardøgg, umboð fyri Ruth Smith savnið,
kekk kr. 10.000,00.
Í samband við handan av kekki til Bygdahúsið í Lopra, helt Hans J. Joensen eisini eina røðu:
Hans J. Joensen handar Helga Bech, umboð fyri bygdahúsið í Lopra
kekk kr. 10.000,00 til ábøtur á húsið.
Somuleiðis hevði Hans yrkt henda sangin til bygdina Lopra:
Kvøða til Lopra!
Lag: Har bylgjan leikar fram til Íslands strendur.
Her Lopransá seg smígur gjøgnum dalin,
tó fossar frítt, tá áarføri er!
har stendur Kirvi, vakurt fyri vestan,
og Siglufelli yvir okum ser!
Í Ónavík, har hvalabátar lógu,
til Lopra førdu hesir mangan fong
og inn um Leitabakkar fongin drógu,
jú tá var lív og arbeiði til mong.
Ímillum Stórugjógv og Akratanga,
tú lítur yvir vakra Lopransfjørð.
Í føgrum dali summarblómur anga,
og yvir øllum stendur Beinisvørð!
Her leikar á, av útsynningi-suðri,
tá kennast hvirlurnar, sum byrsuskot,
men tá tær møðast, sól í Skoramunni,
tá kínur bygdini, eitt frísktligt lot.
Tá sól á kvøldi litar Jávalskorar,
sum glóð, hon reyð, um Eiðishamar ferð,
tá trygt er innan Ónavíkartanga,
her er várt heim, tá besta stað í verð.
HíL 2011
Í samband við handan av kekki til Sumbiar Dansifelag, helt Bent Albinus hesa røðu:
Góðu sumbingar!
Tað er ikki á hvørjum degi, at sumbingar síggja stóran buss, fullan av pengum koma til bygdina. Hesin busstúrur í dag verður gjørdur í samband við, at Lions Club Suðuroy ynskir at hátíðarhalda 25 ára stovningardagin saman við øllum suðringum og harvið eisini sumbingum. Sostatt vitja okur í dag allar bygdirnar í oynni og stuðla ymiskum endamálum.
Sumbingar hava altíð tikið væl ímóti Lions og tað skulu tykor hava stóra takk fyri. Men í dag er tað lions sum skal stuðla sumbingum. Tað vilja altíð verða fleiri meiningar um, hvørjum vit áttu at stuðla, men vali fall hesaferð á Sumbiar Dansifelag. Við mær havi je ein kekk uppá kr. 15.000,00. Upphæddin er oyramerkt til keyp av upptøkutóli til tess at kunna varðveita kvæðamentan okkara. Er tað nakar, sum hevur tikið kvæðamentanina til sín, so er tað sumbingar.
Síðan fari eg at heita á forkvinnuna í Sumbiar Dansifelag, um at taka ímóti gávuni.
Bent Albinus
Bent Albinus handar Sigrun Poulsen, umboð fyri Sumbiar Dansifelag kekk
kr. 15.000,00 til keyp av upptøkutóli.
Í samband við handan av kekki til Vesturhøll í Fámjin, helt Mortan Holm hesa røðu:
Góðu fámjiningar!
Lions Klub Suðuroy bjóðar tykkum vælkonar til hesa handanina av gávu til Vesturhøll.
Fyrst nøkur orð um Lions yvir høvur.
Felagskapurin varð stovnaður i USA i 1917, tað var tryggingarmaðurin Melvin Jones, sum saman við nøkrum samhugaðum monnum stovnaði felagskapin 7 juni 1917 og hendi hetta i Chicago i statinum illinois. Siðani breiddi felagsskapurin seg runt allan heim, og hevur í dag um 1, 3 milliónir limir i 44.000 klubbum.
Lions kom til til Norðurlond i 1948 og varð fyrsti klubbur stovnaður í Stockholmi 24 marts 1948.
Í september 1950 kom so fyrsti lions klubbur til Danmark.
Í 1966 tóku Absalon Eysturoy og Zacharias Bech stig til at stovna lions í Føroyum og hendi hetta 19. november 1966 .
Lions Klub Suðuroy varð stovnað 14. juni 1986 og vóru tað 19 mans úr allari Suðuroy som vóru stovnarar.
Síðan Lions Suðuroy varð stovnað, hevur klubbin givið 2,5 milliónir til vælgevandi endamál, helst her i oynni.
À hesum plassi kan eg eisini nevna tað tætta sambandi ímillum Porkeri og Famien, har hugsi eg mest um gamlar dagar, tá ið alt bygdafólki fór til gongu um Mannaskarð til Fámjin at dansa, og blivu tey oftast eina heila viku burtur, og man mann hava sannað gamla orðataki um, at har sum hjartarúm er er eisini húsrum. Ella eisini ferðirnar úr Porkeri til Fámjin eftir grind. Einaferð eitt summarið tá ið tað mesta av mannfólki var til sjós, fóru konur av húsi við leypi á baki um Melaskarð eftir grind. Komnar til Fámjin fóru tær út á rivið at skera upp. Meðan tær skerað upp, byrjar at fløða. Tær sansa ikki hetta, fyrren sjógvurin fossar um tær, og sjálvandi neyðarróp til lands eftir hjálp. Fámjiningar vóru skjótir og flotaðu bát eftir teimun, so allar komu gott í land.
Takk fyri at tit lurtaði eftir.
Mortan Holm.
Mortan Holm handar Jastrid Nielsen, umboð fyri Vesturhøll, kekk
kr. 10.000,00 til keyp av neyðtrappu.
Í samband við handan av kekki til Tvøroyrar Fornminnisfelag, helt Jens Petur Brattalíð hesa røðu:
Eg skal vegna Lions Club Suðuroy bjóða tykkum vælkomin til hesa gávuhandan!
Í samband við, at tað í ár eru 25 ár síðan Lions Club Suðuroy varð stovnað, hava ogur í Lions Club Suðuroy gjørt av, at veita stuðul og gávur til ymisk mentunarligt og áhugafeløg her í oynni.
Eg vil samstundis takka tvørafólki, Kommuni og fyritøkum fyri tann stuðul, íð verður veittur til Lions Club Suðuroy.
Ogur byrjaðu á middegi í Hovi, har Savni á Mýri fekk gávuhandan. Eisini hava ogur verið í bygdunum í syðru helvt í oynni og latið peningagávur.
Komi er nú til Tvøroyri, og verður gávukekkur handaður Fornminnisfelagnum á Tvøroyri. Fornminnisfelagið á Tvøroyri fekk fyri stuttum eitt av elstu húsunum í sóknini til keyps. Talan er um kanska elsta gistingarhús í landinum, gomlu "Gestastovuna" hjá T.F.Thomsen.
"Gestastovan" bleiv bygd av Kongaliga einahandlinum, ið varð frá 1836 til 1856. Trupult er at siga, akkurát nær Gestastovan er bygd, men í gomlum skjølum, sum eru til skjals hjá TF Thomsen, kann man koma fram til, at Gestastovan helst er bygd í 1836.
Í skjølum yvir bygningar hjá Kongaliga Einahandlinum sæst, at "Gestastovan" er virðismett til 253 ríkisdálar í 1850.
Gestastovan bleiv upprunaliga brúkt til arbeiðsfólki at verða í ,tá handilshúsini hjá Einahandlinum blivu bygd.
Fyri 175 árum síðan, tá "Gestastovan" bleiv bygd, vóru eingi onnur hús her á Tvøroyri. Fólk í búðleikaðist um fjørðin, búðu úti í Froðba og inni í Trongisvági.
Tá í tíðini vóru ikki somu gistingarmøguleikar, sum tað eru í dag. Fólk sum komu til handils her á Tvøroyri, og sum ikki sluppu til húsar aftur um kvøldið, høvdu møguleika at gista í "Gestastovuni".
"Gestastovan" hevði 8 koyggjupláss.
Har varð ikki WC inni, ei heldur sjónvarp og dupultsong, men gestirnir kundu sleppa at yvirnátta, og skuldu teir hava sitt egna hoyggj at liggja á, og skuldu eisini taka tað við sær, tá teir fóru avstað aftur.
Ætlanin at seta gomlu "Gestastovuna" í upprunastand aftur.
Til hettar væla endamál, vil eg vegna Lions Club Suðuroy handa Tvøroyrar Fornminnissavni ein gávukekk uppá kr. 70.000 til umvæling av "Gestastovuni" .
Jens Petur Brattalíð
Jens Petur Brattalíð handar Chris Jan Michelsen umboð fyri Tvøroyrar
Fornminnisfelag kekk kr. 70.000,00 til keyp og ábøtur av Gestastovuni.
Í samband við handan av kekki til bygdafelagið á Rananum í Sandvík, helt Eli Poulsen hesa røðu:
Góðu Sandvíkingar og áhoyrarar annars.
Tað er fallið í mín lut, at handa "Bygdarfelagnum á Rananum" eina gávu frá "Lions Suðuroy", nú hesin felagsskapur fyllir 25 ár.
Ì sambandi við hesa handan, var álagt at halda eina stutta røðu, men hetta kann lettliga skapa "problemir", tá ein ikki er vanur til slígt.
Tí hevur nógv malið í heysinum hvat ein skuldi siga, men at endað samdist eg við meg sjálvan at taka okkurt søguligt framm, knýtt saman við onkrum kveðaørendi har Sanvík er nevnd.
At henda bygd er søgulig vita tygur líka væl sum eg, men tað munnu vera fáar kanska ongin bygd í Føroyum, íð hevur havt benleiðis eftirkomara sunnan av "Jómsborg" sum bygdarmann, tí í tí sera vakra kveðnum , sum ogur nevna "Sigmunds kveði nýggja" verður sagt soleiðis:
Sonur Andreas Jómsvíking
Í Sandvík mundi búgva
Torgrímur var hann av navni nevndur
Og hagar skal ríman snúgva.
Sostatt hevur ein Jómsvíkingur ella beinleiðis eftirkomari av Jómsvíkingi havt búðstað her. Og Jómsvíkingar vóru ikki hvør sum helst tí: Har skuldi ongin stíga til borðs fyrrenn tríati ára gamal.
Teir vóru úrmælingar við lít tað sum ogur nú á døgum nevna fyri "Elitusoldatar"
Á Fredriksborg slotti norðanfyri Keypmannahavn hongur ein mynd sum eg einaferð havi sett, og sjálvt um eg visti at málarin ongatíð heldur enn eg sjálvur hevði sett teir garpar hann hevði málað, so var tó ongin ivi í mínum huga, at soleiðis mundu teir hava sett út har teir stóðu: Vágnur Ákason, Torkil Hági, Búði Digri og aðrir og í hásetrinum sat Sveinur kongur.
Ringt var at slíta seg leysan frá hesi mynd og nógvir tankar runnu gjøgnum heysin hesa løtu.
Teir høvdu í veitslulagi havt mangt á munni har suðuri á Jómsborg.
Millum annað høvdu teir tosa um, um maður mundi vit til sín tá hann misti høvdi, men ongatíð høvdu teir havt møguleika at fáa prógv fyri tí, fyrrenn nakrir av teimum vóru tiknir til fanga í bardaganum í Jørungavági og har vóru dømdir at missa høvdið. Tá sigur ein teirra, at nú kundi hetta kannast tí segði hann, tá eg verið høgdur skal eg hava knív í hondini og tá høvdið ríkur av, higgið so um eg haldi knívinum, tí so veit eg til mín, men dettur hann úr hondini so veit eg ikki til mín.
Og søgnin sigur at tá høvdið fall misti hondin knívin.
Sverri Djurhuus, sáli, gav fyri nøkrum árum síðan út ein bókling við ymiskum søgum og harímillum var ein, sum hin kendi Martinus í Kollafirði hevði fortalt. Hann sigldi á sinum ungu árum úti í Heimi og segði frá, at hann, Martinus var staddur í Santa Petursborg tá Russiska
Revulitiónin fór framm.
Har vóru tá fleiri íð skuldi avrettast og teir komu inn við einum manni og hesin skeldaðist so reðuliga illa. Bøðilin gjørdi skjótt av og høvdið reyk og Martinus segði, at høvdið fór rullandi eftir gólvinum, men skeldaðist við sama lag. Martinus skuldi vera óførur til "Røvarasøgur".
Nú gjørdist hetta nakað drúgført og blóðugt, men ikki ber til at tosa um Sandvík uttan at nevna reystmenni Sigmund Brestisson, sum henda standmynd minnir ogur á, og sum lendi her í Sigmundarjógv eftir at hava svomið úr Skúgvi, og her má eg aftur venda til kveði har so sera vakurt verður sagt frá:
Rennisjógvur við landið var
Og Sigmund við tangblað hongur
Tórur datt av baki hans
Tá doyði ein menskur drongur
Sigmundur føldi byru lettna
Og afturum seg hyggur
Ser hann Tóri frendi sín
Deyður á botni liggur.
Deyður er tú frendi mín
Tú nestan var mín bróður
Nú kann eg ikki hjálpa ter
Tí nú eri eg so móður.
At Sigmundur skuldi láta lív her í Sandvík kann tykjst merkiligt, tí tað var í Noregi honum var spáa, at gullringurin kom at vera honum at bana. Og kveðayrkjarin sigur móti endanum í kveðnum:
Ongin hevði Sigmund sára
Hvar hann í víggi stóð
Fyrrenn han fekk sítt banasár
Og ikki ímóti slóg.
Lat meg enda við at citerað tvey ørindi úr bókini Grund 3, sum Sandvíkingurin Steinbjørn B.Jacobsen nýliga hevur givið út.
Ørindini eru fyrsta og síðsta úr yrkingini: Til heimbygd mína, har bygdarmaður tygra, Olivur Schrøter Thomsen, so vakurt sigur:
Í øldir átta tú oyðin lá
Tá íð Tróndur framt hevði níðingsdáð
At hongja Torgrím við synum báðum,
Tú gloymd var burtur í øldum gráum.
Og til seinast sigur hann:
Mítt ynski veri, at tú enn
Sum áður fostrar rettar menn.
Takk fyri at tygur líddi á.
Og nú vil eg biðja umboð fyri: Bygdarfelagið á Rananum, koma at móttaka gávuna.
Eli Poulsen
Eli Poulsen handar Álvur Thomsen, umboð fyri bygdafelagið á
Rananum, kekk kr. 10.000,00 til gerð av brúsurúmi í bygdahúsinum.
Í samband við handan av kekki til Hvalbiar Fornminnafelag, helt Óli Holm hesa røðu:
Góðu hvalbingar
Tann 14 juni í ár eru 25 ár liðin, síðan Lions Club Suðuroy varð stovnaður.
Í hesum sambandi hava Lionslimirnir í LC Suðuroy gjørt av at veita stuðul til ymisk mentanarlig og vælgerandi endamál í Suðuroy.
Tá vit skuldu finna fram til, hvussu vit kundu stuðla tykkum hvalbingum, varð tað okkum eyðsæð, at í vinnuligum og mentanarligum høpi hevur kol og kolagrevstur havt stóran týdning fyri bygdina.
Og ásannandi tann veruleika, at alt hetta er um at fara í søguna, var tað fyri okkum upplagt at vera við at leggja lunnar undir at varðveita hesa gomlu mentan fyri eftirtíðina.
Tískil hava vit lionslimir í LC Suðuroy gjørt av at stuðla Hvalbiar Sóknar Fornminna- og Framtíðarfelag við kr. 40.000,- til gerð av kolasavni í Hvalba.
Óli Holm
Óli Holm handar Rúna Thomsen umboð fyri Hvalbiar Fornminnafelag
kekk kr. 40.000,00 til gerð av kolasavni.


text:
Stutt sagt um Nordik KT
Nordik KT var stovnað í 2004. Vit eru eitt minni virkið, sum veitir dygdagóða tænastu til virkir í Danmark, Føroyum, og Íslandi. Ein størri partur av okkara virksemið, byrjaði í 2011, tá ið vit gjørdust umboðarar fyri Helios í Føroyum & Íslandi.
Vit svara telefonini hvønn dag frá kl. 8:00-16:00,
tó fríggjadag frá kl. 8:00-14:00.
Nordik KT var stovnað í 2004. Vit eru eitt minni virkið, sum veitir dygdagóða tænastu til virkir í Danmark, Føroyum, og Íslandi. Ein størri partur av okkara virksemið, byrjaði í 2011, tá ið vit gjørdust umboðarar fyri Helios í Føroyum & Íslandi.


text:
Sverri Egholm
08.08.2017 - 11:58
Nú ber aftur til at atkvøða fyri Astrið Foldarskarð í “Miss Danmark 2017” kappingini.
Tað er á heimasíðuni hjá vikublaðnum Her&Nu, at tað ber til at atkvøða millum teir seks finalistarnar, sum fingu flest atkvøður í fyrra umfarinum.
Astrið Foldarskarð úr Rituvík fekk 921 atkvøður og er sostatt millum tær seks, sum fingu flest atkvøður í hesari undanumfarinum hjá vikublaðnum. Vinnarin av finaluni verður kosin ársins “Miss HER&NU“.
Hetta er ein smærri kapping í leiðini at blíva Miss Danmark.
Málið hjá Astrið Foldarskarð er at sleppa við til Miss World, sum verður í Kina seinni í ár.
Atkvøð her
Mynd: Miss Danmark
Mynd: Miss Danmark
Mynd: Miss Danmark


text:
Ikki bara lønin, men eisini eftirlønin verður minni, tá arbeitt verður niðursetta tíð.
Ein samfelagstrupulleiki, sum er rættuliga rótfestur í Føroyum, er tann, at so nógv arbeiða niðursetta tíð. Hetta kemur at kosta okkum sum samfelag í seinna enda.
Í fyrstu syftu tykist tað vera av tí góða at velja at arbeiða niðursetta tíð – betri stundir til familju, hús og heim er og verður ein góð grundgeving – tí tað er jú spurningurin um vælveruna hjá familjuni, sum í veruleikanum hevur týdning.
Trupulleikin kemur tó ikki so væl til sjóndar, um bara verður hugt at hasum partinum av lívinum.
Serliga innan dagstovnaøkið er tað blivið ein vani at arbeiða niðursetta tíð. Tað hongur helst saman við arbeiðsumstøðunum – eitt rættiliga larmandi og aktivt umhvørvi, sum eitt barnaumhvørvi oftani er. Men hetta hevur stórar avleiðingar. Eitt er, at tað beinleiðis ávirkar inntøkuna hjá viðkomandi, sum arbeiðir niðursetta tíð, men afturat gevur tað so eisini eina nógv lægri eftirløn, tá persónurin er komin til tann aldurin, har eftirlønin skal avloysa vanligu lønina. Hetta er so ein dupultur trupulleiki, tá lønarlagið og harvið eftirlønarinngjaldið frammanundan er lágt.
Reint námsfrøðiliga kann eisini hugsast, at nakrir vansar eru, serliga um fleiri starvsfólk arbeiða niðursetta tíð. Eitt nú kann hugsast, at tað er trupult at fylgja við øllum degnum hjá einum barni á stovninum, tí starvsfólkini bert uppliva brot av degnum. Hetta kann so hava avleiðingar fyri dagliga foreldrasamstarvið og vanliga arbeiðið á stovninum, tá starvsfólk, ið arbeiða niðursetta tíð, ikki altíð fáa samanhangin í degnum við.
Vænti eisini at flestu námsfrøðingar, ið arbeiða niðursetta tíð, í veruleikanum brúka somu arbeiðorku, sum arbeiddu teir fulla tíð, tí teir hugsa, at børnini hava uppiborið tað besta. Og tá sigur tað seg sjálvt, at alt ikki hongur saman – hesi starvsfólkini royna jú at klára eitt fulttíðar starv í niðursettari tíð.
Fyri stovnarnar eru nakrir fyrimunir, um fólk arbeiða fulla tíð. Eitt nú skuldi ikki verði neyðugt við so nógvum starvsfólkum, um fleiri arbeiða fulla tíð, og færri starvsfólk er ikki altíð ein vansi. Tá er ofta lættari at fáa arbeiðsætlanir og annað at hanga saman.
Har eru eisini fleiri aðrir fyrimunir við, at fólk arbeiða fulla tíð.
Tí vil eg heita á arbeiðsgevarar okkara um at taka hendan trupulleikan upp og royna at fáa borið soleiðis í bandi, at størvini aftur gerast fulltíðarstørv, ella so nær við fulla tíð, sum til ber. Hetta kemur so eisini at gagna okkum øllum í framtíðini, tá eftirlønirnar einaferð koma til útgjaldingar.


text:
Walisiskt mál
Walisiskt, Kymriskt ella Bretskt (Cymraeg - y Gymraeg) ið verður talað í Wales og í Chubut landslutinum í Argentina, hoyrir til Brythonisku málini.
Eini 22% av fólkinum í Wales, tvs. uml. 611.000, hava kunnleika til málið í dag. Tey búgva í størstan mun í vestara parti av landinum, har málið hoyrist alla staðni har menniskju hittast; í handlum, á pubbum og til fótbóltsdystir t.d. Meginparturin tosar nú engskt, og øll walisisktmælt duga og skilja eisini engskt.
Fyri 200 árum síðani var walisiskt tað klárt ráðandi málið í Wales. M.a. ídnaðarkollveltingin viðførdi at engska málið tók seg fram, men so seint sum í 1891 var tað enn ein meiriluti uppá 54,4% av fólkinum ið tosaði walisiskt. Í 1911 varð staðfest, at walisiskt var vorðið eitt minnilutamál, tosað av 43.5% av fólkinum.
Í miðøld varð hópin av frægum bókmentum skrivaðar á walisiskum.
Innihaldsyvirlit
Walisiska stavraðið[rætta | rætta wikitekst]
Walisiskt brúkar latínska stavraðið, men bókstavirnir k, q, x og z verða vanliga ikki brúktir. Harafturímóti finnast (tvinnaðir) bókstavir sum antin eru sestakir fyri walisiskt, ella úttalast á ein serstakan hátt:
- ch (úttalst sum "ch" í týskum Bach, ella sum í skotskum loch),
- dd (úttalst sum engskt "th" í weather),
- ff (úttalst sum f),
- f → v
- j (bert í engskum lániorðum; úttalst sum "j" í juice),
- ll (úttalst sum "hl" - ella sum "ll" í grønlenskum Kalaallit nunaat),
- si (úttalst sum "sj")
- th (úttalst sum engskt "th" í thin).
- c → k (eisini framman fyri e, i og y)
- ph → f
- r → r (rullandi tunguspíðs-r)
- rh → óræddað tunguspíðs-r
- w → u
- u → i
- y → i (tó i stuttum orðum → ø; t.d. "Cymru" [:Kømri])
Fyrsta regla í walisiska tjóðsanginum: Mae hen wlad fy nhadau yn annwyl i mi
ljóðar fonetiskt umleið soleiðis: [:Maj hen ulad vø n-hadai øn annuil i mi]
Walisiski tjóðsangurin[rætta | rætta wikitekst]
- Gwlad, Gwlad
- Mae hen wlad fy nhadau yn annwyl i mi,
- Gwlad beirdd a chantorion, enwogion o fri;
- Ei gwrol rywelwyr, gwladgarwyr tra mad;
- Dros ryddid collasant eu gwaed.
- Gwlad, gwlad, peidiol wyf i'm gwlad;
- Tra mor yn fur i'r bur hoff bau
- O bydded i'r hen iaith barhau!
Á føroyskum:
- Land, land
- Gamla land fedra mína er mær kært,
- Land yrkjara og sangara, menn tiltiknir víðagitnir;
- Hennar djarvu hermenn, fosturlandsvinir frægir,
- Fyri frælsi útheltu blóð.
- Heimland, heimland, trúfastur eri eg landi mínum,
- So leingi havið er múrur kring hetta reina ,fagra land,
- Á gævi satt tað gamla tungumál má framvegis liva!
Almenn støða (status)[rætta | rætta wikitekst]
Hóast walisiskt í dag er eitt minnilutamál, so vaks stuðulin til málið í seinnu helvt av 20'du øld, í samband við at rørslur sum tjóðskaparflokkurin Plaid Cymru frá 1925, og Cymdeithas yr Iaith Gymraeg (walisiska málfelagið) frá 1962 tóku seg upp
Walisiska mállógin frá 1993 og walisiska stjórnarskipanin frá 1998 áseta at walisiskt og engskt mál skulu viðfarast javnlíkt í almenna sektorinum, í so víðan mun hetta er forsvarligt og gjørligt. Almennir stovnar verða kravdir at hava eina fyriskipan fyri walisiskt mál, ið prógvar teirra tilsøgn um javnbóðis viðgerð.
7 desember 2010 samtykti Walisiska tjóðartingið einmælt nøkur tiltøk ið skulu stuðla undir menningina av walisiska málinum í Wales. 9 februar 2011 fingu hesi tiltøk kongliga staðfesting og vórðu samtykt, og gera sostatt walisiskt til eitt alment viðurkent mál í Wales.
Í november 2008 varð walisiskt fyri fyrstu ferð brúkt á einum ráðharrafundi í ES-ráðnum, har walisiskt gjørdist tað 23'da almenna málið í ES.
Síðan ár 2000 hevur frálæra í walisiskum verið tvungin lærugrein í øllum skúlum í Wales, upp til 16 ára aldur, og hevur hetta mótvirkað afturgongdini hjá walisiskum, og viðvirkað at eisini børn hjá engsktmæltum foreldrum aðrastanði frá í UK hava kunnskap til, ella duga ræðið walisiskt.
Flestu vegskeltir eru í dag á bæði engskum og walisiskum.


text:
Hvussu eru lokalu umstøðurnar at reka vinnu í Føroyum?
Dan Klein --- 20.04.2017 - 09:15
Føroya Arbeiðsgevarafelag skipar mánadagin 24. apríl fyri tiltaki fyri allar kommunur í landinum, har sjóneykan verður sett á lokalu umstøðurnar at reka vinnu í Føroyum.
Føroya Arbeiðsgevarafelag hevur fyrr í ár spurt limafyritøkurnar, hvussu lokalu umstøðurnar eru at reka vinnu, har tær eru staðsettar. Ein stórur partur av lokalu kørmunum eru ábyrgd hjá kommununum, og Føroya Arbeiðsgevarafelag hevur tí bjóðað umboðum fyri øllum kommunum til eitt tiltak, har úrslitini frá kanningini verða løgd fram. Eisini fer Rógvi Róin, stjóri í P/F Petur Larsen, at leggja fram um týdningin av lokalu kørmunum og Jógvan Skorheim, borgarstjóri í Klaksvíkar kommunu, fer at greiða frá hvussu Klaksvíkar kommuna arbeiðir við vinnumenning.
Í grannalondunum Noreg, Svøríki og Danmark verða kanningar av lokalu umstøðunum gjørdar á hvørjum ári, men í Føroyum er tað fyrstu ferð, at ein slík kanning er gjørd.
Tiltakið byrjar mánadagin 24. apríl kl. 9.30 á Hotel Føroyum og er ókeypis. Tó er neyðugt at melda til tiltakið í seinasta lagi fríggjadagin 21. apríl kl. 12.00 við at senda ein teldupost til industry@industry.fo ella við at ringja á 309900. Hvør kommuna kann í mesta lagi melda 3 umboð til tiltakið.


text:
Ein broyting leygardagin
Summar Festivalurin hevur gjørt eina broyting fyri leygardagin.
Summar Festivalurin hevur havt framúr gott veður í tveir dagar, og tað verður eisini gott veður leygardagin. Veðurstovurnar rokna tó við nógvum regni og nakað av vindi eftir midnátt, og tí hevur Summar Festivalurin gjørt eina broyting í skránni fyri leygardagin.
Signar Homrum, sum skuldi spæla á Vágsbøi kl 02:00, fer at spæla kl 16:00 ístaðin. Lagt verður tí upp til eina hugnaliga seinnapartskonsert á Vágsbøi, har Signar og hansara menn fara at spæla tey kendu hittini og spildurnýggja sangin, ið Signar gav út fyrr í vikuni.
Annars verða allar aðrar tíðir í skránni hildnar.


text:
Pætur, Bryan, Heini, Áki og Samuel á U15-landsliðið
Landslið01-05-2017 - Jónfinn Petursson
Øssur Hansen, venjari, hevur úttikið føroyska U15-landsliðið við dreingjum, sum í døgunum 23. til 28. mai skal til Esbjerg Elite Cup.
Øssur Hansen, ið nú stendur á odda fyri føroyska U15-landsliðnum við dreingjum, hevur úttikið hópin, sum í døgunum 23. til 28. mai skal til Danmarkar at taka lut í Esbjerg Elite Cup.
Talan er um eina sterka kapping, har serliga lið úr øllum norðanlondum og øðrum norðureuropeiskum londum luttaka.
Teir 18, ið hava fingið landsliðsboð, eru hesir:
Jákup Helt Hansen, HIK (DK)
Fayo Kruse, EB/Streymur
Poul Kallsberg, Skála
Bogi Hentze, B71
David Matras, KÍ
Kristin Jansson, AB
Emil Weihe Joensen, TB/FCS/Royn
Eyðbjørn Østergaard og Mattias W. Joensen, B36
Jørgin Nielsen og Súni Hansen, NSÍ
Pætur Sørensen og Bergur Poulsen, Víkingur
Pætur McLeod Jacobsen, Bryan Slyne, Heini Fossdalsá Sørensen, Áki Samuelsen og Samuel Chukwudi, HB
Vit fegnast um, at vit í HB eru so væl umboðað á U15-landsliðnum og ynskja øllum bestu eydnu við komandi avbjóðingunum.
Mynd og heimildari: fsf.fo


text:
Skeltið sett upp til skúlabyggingina
Hósdagin varð stórt skeltið sett upp frammanfyri byggiøkið til nýggja Skúlan við Streymin og ítróttarhøllina.
Á skeltinum sæst skitsa av hvussu skúlin og høllin koma at síggja út, umframt at yvirlit er yvir arbeiðstakarar. Tað eru Brim arkitektar sum hava projekterað skúlan og høllina.
Byggingin er mett til at taka umleið tvey og eitt hálvt ár, og tá fáa borgarar í kommununi ein nútímans skúla við øllum hentleikum umframt stásiliga ítróttarhøll, sum er tann fyrsta í kommununi.
Á myndini sæst byggileiðarin, Jóhan Syderbø og Tonny Kruse frá Brim arkitektum.


text:
Steinar Patursson
18.07.2016 - 17:32
Tíðindi > Uttanlands - Yvirgangur
Franski forsætismálaráðharrin, Manuel Valls, fekk av at vita frá einari ónøgdari fólkamongd, tá hann var til minningarhald fyri teimum, ið lótu lív í yvirgangsálopinum í Nice hóskvøldið.
Umframt at fólk róptu “buh” eftir honum, so varð eisini rópt “drápsmaður” og “legg frá tær” eftir honum, áðrenn tøgn skuldi haldast í ein minutt fyri at minnast tey, ið lótu lív.
Seinastu dagarnar hevur ónøgd tikið seg upp við fronsku stjórnina, og fyrrverandi franski forsetin, Nicolas Sarkozy, vil vera við, at stjórnin megnar ikki at verja fronsku borgararnar frá yvirgangi.
Frakland hevur nú verið út fyri trimum ógvisligum yvirgangsálopum innan tvey ár, og tilsamans 230 fólk hava latið lív í yvirgangsatsóknunum.


text:
Í meðan, og eftir Elvis, er Filadelfia flutt, nærri Norðragøtu, framvið bæði Gróti og Missiónshúsi.
Men yvir øllum dagar enn sum áður Gráabrúgv, har vit tóku skurapisur. Eina í hvørja ermu á Klaksvíksulpuni og so knút á og oman brekkuna.
Meinhard, sum hevur navn eftir abbanum í Norðragøtu, Hellu Meinhard, bjóðar nátturða. Kjógv úr Kunoy, haðani konan Rutt er slekta, og so niður í kjallaran, har Meinhard ger sendingarnar, sum eru um einki. Tað vil siga um tað, sum var áðrenn Elvis. Og sambært John Lennon, so var tað einki. Tí, innan Elvis var einki.
Hugvekjandi stuttligt við einum so avbjóðandi heiti, sum Áðrenn Elvis.
- Og millumnavnið hjá Elvis er Aaron, Aaron Elvis, sum ikki er so langt frá Áðrenn Elvis, sigur Meinhard heima í Geytagøtu 34, ovarlaga í Norðragøtu, meðan vit síggja oman á húsini hjá Øregaard, niðan á Eggina og yvir á kirkjugarðin.
Her í kjallaranum eru filmar, fløgur, plátur og bøkur. Og so ein telda uppi á einum klappborði, har Meinhard stendur og skrivar og lurtar.
Mest sum alt hevur ein sambindingarlið til Bob Dylan. Her eru helst allar bootleg fløgur, sum til eru við his Bobness, m.a. ein konsertupptøka úr Christiania, eg aldri havi sæð áður. Vit tingast um favorittin, eg halli til John Wesley Harding, men tá eg síggi Nashville Skyline havi eg hug at broyta meining, men nei. Hin fyrra er betri.
Sjáldsamasti dýrgripur í kjallaranum er ein kassi úr ljósum sedrisviði. Uttan á stendur Goodbye, Babylon og undir lokinum eru fløgur, bíbliuørind og bummull, tikin í sveitta av heiðini har suðuri í landinum. Hetta er gullið hjá Meinhard. Kassin er bestiltur frá Amazon og verður skynsamiliga brúktur í útvarpssendingini Áðrenn Elvis.
Tá Meinhard hevur latið kassan upp og víst mær ektaðu bummullina frá the cotton fields, kemur sambandið við Bob Dylan fyri dagin.
- Henda kassan sendi Bob Dylan til Neil Young, sum hevði rundan føðingardag fyri nøkrum árum síðani. Aftaná gávuna, sigur verturin í Áðrenn Elvis, at the godfather of grunge, bleiv siteraður soleiðis á NPR Music:
- I recently got a gift from Bob Dylan, a good old friend of mine. He gave me a gospel collection of great old American music and early country roots from old 78s. It's the original wealth of our recorded music; it's the cream of the crop and has the history of each recording. It's a great old set called Goodbye, Babylon, and it's incredible. It's in a wooden box and everything, and it's just so beautiful!
Og alt hetta hoyrdi eg undir Gráubrúgv ein dag í apríl. From Dust to Digital.


text:
Jan og Høgni verða venjarar hjá U6 gentum og dreingjum
Tey minstu børnini, hava nú eisini fingið tveir fantastiskar venjarar í Jan og Høgna. Tað er her vit byrjað, at skapað áhugan fyri fótbóltinum, við nógvum spæli og stuttliga. Her er tað mest umráðandi, at børnini hugna sær. Jan og Høgni eru góðir til, at skapað akkurát hesar umstøður.
Jan Joensen er skráðsettur fyri 97 dystir og 2 mál í vaksnamannadeildini. Jan hevur 2 dystir á besta liðinum hjá B68 og teir vóru í steypakappingini í 2003.
Høgni Petersen er skrásettur fyri 89 dystir og 4 mál í vaksnamannadeildini hjá B68. Báðir hava fyri tað mesta spælt í verjukenda partinum á liðinum og eru kendir fyri, at vera sera ágrítnir og kempa til tað síðsta.
Ungdómsnevndin er sera glað fyri, at Jan og Høgni vildu standa á odda fyri U6 og geva hesum børnum nógvar góðar upplivingar á Svangaskarði.
Vit ynskja Jan, Høgna og U6 bestu eydnu við kappingarárinum 2017.


text: So hava russarar endaliga leysgivið startlistan til World Cup í Moskva í morgin, sum tí kann síggjast her á omegatiming.com. Vit síggja at Pál Joensen hevur fimtbestu tíð í 400 frí, umframt eina sum í øllum førum røkkur til finalupláss í 1500 frí (við tað at hann ikki skal svimja spakuligari riðlar). Kappingin í 400 frí eru serliga Nikita Lobintsev úr Russlandi, Mads Glæsner úr Danmark, Mikhail Polishchuk úr Russlandi og Dominik Meichtry úr Sveits, umframt Vitaly Romanovich úr Russlandi. Innleiðandi 400 frí verður svomið eitt sindur seint í stevnupartinum í morgin árini, sum annars byrjar longu kl 07:00 føroyska tíð, og so finaluna eisini eitt sindur væl eftir kl 14:00 í morgin, tá ið finaluparturin byrjar. Finalan í 1500 frí er hinvegin fyrsta kapping leygardag seinnapart, kl 14:00 føroyska tíð (17:00 Moskva tíð).


text:
Lærlingar til sølubúð/goymslurnar
Lærlingar til sølubúð/goymslurnar í Tórshavn og í Runavík
Hevur tú hug at koma í læru sum sølu- og goymslufólk á MEST?
Vit ynskja, at tú hevur miðnámsútbúgving, FHS og at tú:
- ert opin og hevur lætt við at samskifta
- hevur góðan teldu- og talførleika
- ert framfýsin og ágrýtin
- hevur áhuga í mekaniskum og el-lutum
- hevur góðan hug at selja
MEST hevur sølubúðir/goymslur í Tórshavn, á Skála og í Runavík. Í lærutíðini kanst tú koma at starvast á teimum ymsu sølubúðunum/goymslunum í fyritøkuni.
Vit bjóða
Tú fært eitt lærupláss í eini av landsins størstu vinnufyritøkum, har tú fært møguleika at starvast í einum spennandi og nýskapandi umhvørvi.
Tú fært gott innlit í maritima virksemið og kemur at veita tænastur til kundar á sjógvi og landi. MEST er í eini tilgongd, har virksemi í sølubúðunum verður raðfest hægri.
Sum sølufólk kemur tú at avgreiða viðskiftafólk í sølubúðunum/goymslunum umframt at gera sølufremjandi arbeiði eins og góður møguleiki er fyri føstum starvi eftir lokna útbúgving.
Um spurningar eru kann ringjast til Eirikur Joensen tlf. +298 791177.
Skrivlig umsókn við avriti av prógvum o.ø. skal sendast umvegis teldupost til eirikur.joensen@mest.fo
Í seinasta lagi 21. august 2017, at byrja skjótast til ber.
Samtakið MEST er samansett av trimum virkisøkjum, nevnliga Skipasmiðjum, Framleiðsluútgerð til vinnuna á sjógvi og landi og Offshore tænastur til oljuvinnuna. Við royndum aftur frá byrjanini av seinastu øld er MEST í dag ein nýmótans fyritøka við vælútbúnum og virkisfýsnum starvsfólkum og tí nýggjastu tøknini innan framleiðslu og umvælingar. Virksemi umfatar í høvuðsheitum at smíða, umbyggja og umvæla skip – og at framleiða útgerð úr rustfríum stáli til vinnuna á sjógvi og á landi. Umleið 200 starvsfólk eru knýtt at virkseminum her á landi – og umleið 100 starvsfólk hjá dóttirfelagnum PAM Offshore Service. Okkara starvsfólk eru serkøn innan stál, el, mekanikk, hydraulikk, timbur, og máling. Eisini selja vit eykalutir, umboða ymiska útgerð og veita tænastur við sleiparum og kranum.


text:
Býráðsfundur 26. november 2008
1.
J. nr. 132 – 08/00304
2. viðgerð av meirjáttanir til skúlabygging.
-Býráðið hevur á fundi 30/10-2008 samtykt at taka undir við Mentanarnevndini og fíggjarnevndini um at veita eina eykajáttan uppá 12. mill. kr, sum verður fíggjað úr gjaldførinum hjá kommununi og við lántøkuni sum er upptikin til endamálið.
-Fíggjarnevndin hevur á fundi 25/11-2008 mælt til, at upphæddin verður broytt frá 12 mió. til 7 mió. kr., sum verður fíggjað úr gjaldførinum og við lántøkuni sum er upptikin til endamálið.
-Býráðið hevur á fundi 26/11-2008 samtykt at veita eina eykajáttan uppá 7 mió. kr.
Kári P. Højgaard vísir til fyrr vístu viðmerking hansara um alternativa orku til skúlan.
2.
J. nr. 531 – 06/00866
2. viðgerð av eykajáttan til framhald av arbeiðnum við Løkin.
-Býráðið hevur á fundi 30/10-2008 samtykt at taka undir við Mentanarnevndini og Fíggjarnevndini at veita eykajáttan til arbeiðið uppá kr. 100.000,00.
-Býráðið hevur á fundi 26/11-2008 samtykt at at veita eina eykajáttan uppá kr. 100.000,00 til framhald av arbeiðinum við Løkin.
3.
J. nr. 521 – 08/00350
4.
J. nr. 243 – 08/00544
Ravnur FC, sum er nýstovnað fótbóltsfelag, søkir um loyvi at brúka fótbóltsvøll og skiftirúm á Skála ella í Runavík til venjing og dystir hjá felagnum.
-Mentanarnevndin hevur á fundi 17/11-2008 mett at fíggjarligi stuðulin fyrst og fremst er til ungdómsarbeiði, og metir ikki at grundarlag er fyri at stuðla hesum felagnum.
Viðvíkjandi nýtslu av vøllinum kann umsóknin verða gingin á møti í tann mun tøkir tímar eru, og skal hetta vera í samráð við avvarandi mynduleika/feløg á staðnum.
-Býráðið hevur á fundi 26/11-2008 samtykt at at taka undir við Mentanarnevndini.
5.
J. nr. 431 – 08/00333
Víðkan av tyrvingarplássinum hjá IRF í Oyndarfirði.
Búnaðarstovan hevur við skrivi df. 27/06-2008 sent kommununi til ummælis umsókn frá IRF, har søkt verður loyvi at víðka um tyringarplássið í Oyndarfirði.
Ummæli frá Teknisku Deild:
Tekn. deild mælir til at játtta umsóknina við teirri treyt, at Búnaðarstovan leggur áherðslu á, at IRF ger alt teir kunnu gera fyri at týna rottur á tyrvingarplássinum.
-Tekniska nevnd hevur á fundi 19/08-2008 mælt til at taka undir við tilráðingini frá Tekn. deild.
-Býráðið hevur á fundi 01/09-2008 samtykt at taka undir við Teknisku nevnd.
Málið varð síðan kært til Innlendismálaráðið sum bæð kommununa steðga við at fráboða avgerðina til IMR hevði viðgjørt klaguna.
IMR hevur nú svara kæruni og biður kommununa beina málið í staðbundnu nevndina fyri Oyndar-fjørð áðrenn endaligu viðgerðina av málinum.
Tilráðing frá Staðbundnu nevndini í Oyndarfirði frá fundi 14/10-2008:
Nevndin mælir staðiliga frá at játta umsóknini um at víðka tyrvingarplássi, grundað á, at upprunaliga ætlanin, sum var at fylla grótbrotið, sum stóð sum eitt sár í náttúrini, er nádd.
Somuleiðis vil nevndin vísa á, at nærhendis økinum er alivirksemi og matvøruframleiðsla, og hevur, síðani tyrvingarplássi var tikið í nýtslu, til tíðir verið trupulleikar av fugli og rottu.
Um býráðið ímóti nevndarinnar tilmæli gevur loyvi, eigur ein neyv árinskanning at verða gjørd áðrenn.
-Teknisk nevnd hevur á fundi 23/10-2008 mælt til at taka viðtøkuna frá Staðbundnu nevndini fyri Oynarfjørð til eftirtektar.
Eisini mælir nevndin til at avtaka fyrru viðtøkuna frá fundi 19/08-2008.
-Býráðið hevur á fundi 30/10-2008 samtykt at beina málið aftur í Teknisku nevnd til nærri kanningar.
Ummæli frá Teknisku Deild:
Fríggjadagin 14/11-08 var E. Kastalag, saman við Poul Martin, á tyrvingarplássinum hjá IRF í Oyndarfirði fyri at hyggja eftir hvat fyri slag av tilfari var koyrt á tyrvingarplássi.
Tað sum sást var øska, smáir jarnlutir í hópatali so sum bilfelgur, konservesblikk, jarntráðir úr bildekkum o. a. m..
Fleiri rottur vóru at síggja sum komu útúr hesum rúgvum, tað undrar meg hvat rotturnar fara eftir í hesi rúgvu, sum eftir øllum at døma ikki er etandi tilfar at síggja til.
Sambært sáttmálan sum Advokatfelagið, Tórshavn hevur gjørt Millum Oyndarfjarða kommunu
grein 2. stendur:
Økið verður av leigaranum at nýta sum tyrvingarpláss fyri slaggu og flogøsku frá Brennistøðini í Leirvík, og annars tí tilfari, sum loyvt er at tyrva, sambært umhvørvisgóðkenning fyri Tyrvingarplássið í Oyndarfirði, og verður øll nýtsla av økinum annars at fara fram í samsvari við ásetingarnar sum eru í umhvørvisgóðkenningini fyri plássið.
Víst verður annars til Umhvørvisgóðkenning fyri Tyrvingarplássið í Oyndarfirði fylgiskjøl 1 –2 og fylgiskjald 3.
Víst verður til teldupost df. 27/10-08 frá Regin Jacobsen sum vísir at frárenslið frá tyrvingar-plássinum í Oyndarfirði líkur krøvini sum ásett eru.
-Tekniska nevnd hevur á fundi 18/11-2008 samtykt at heita á Heilsufrøðiligu Starvstovuna um at
kanna um tyrvingarplássið yvirheldur treytirnar.
-Býráðsfundur 26/11-2008:
Broytingaruppskot frá Kára P. Højgaard um at taka undir við Oyndarfjarðarnevndini um ikki at játta umsóknini um at víðka tyrvingarplássið, grundað á, at upprunaliga ætlanin, sum var at fylla grótbrotið, sum stóð itt sár í náttúrini, er nádd.
Fyrst varð atkvøtt um broytingaruppskotið frá Kára P. Højgaard, sum fall við einari atkvøðu fyri, 8 ímóti og einari blankari atkvøðu.
Kári P. Højgaard atkvøddi fyri og Asbjørn Mikkelsen atkvøddi ikki.
Síðan varð atkvøtt um tilmæli frá Teknisku nevnd sum varð samtykt við 7 atkvøðum fyri og ongari ímóti.
Regin Jacobsen, Kári P. Højgaard og Asbjørn Mikkelsen atkvøddu ikki.
Sostatt varð tilmælið frá Teknisku nevnd samtykt.
6.
J. nr. 431 – 08/00538
Agenda 21 skrivstovan sendir Felags yvirlýsing fyri kommunala arbeiðið við burðardyggari menning til kommununa til støðutakan.
-Tekniska nevnd hevur á fundi 18/11-2008 mælt til at taka undir við uppskotinum.
-Býráðið hevur á fundi 26/11-2008 samtykt at at taka undir við Teknsiku nevnd.
7.
J. nr. 561 – 08/00530
Atkomuvegur til matr. nr. 266ae av matr. nr. 266ag í Runavík.
Marius Skaale og Aksel Petersen heita á kommununa um at leggja ein atkomuveg burtur av matr. nr. 266ag til matr. nr. 266ae hjá Aksel Petersen.
Ummæli frá Teknisku Deild:
Tá stykkið hjá Aksel varð frábýtt, er roknað við, at atkomuvegurin skuldi verða millum matr. nr. 60 og 61, og tað er so stykkið frábýtt eftir.
TD mælir frá at taka undir við uppskotinum frá Marius og Aksel.
TD mælir til at keypa uml. 134 m2 burtur av matr. nr. 266a og 49 m2 burtur av matr. nr. 58 til atkomuvegin til matr. nr. 266ae.
-Tekniska nevnd hevur á fundi 18/11-2008 mælt til at taka undir við tilráðingini frá Tekn. deild.
-Býráðið hevur á fundi 26/11-2008 samtykt at at taka undir við Teknsiku nevnd.
8.
J. nr. G 150f – 08/00522
Johan P. Langgaard, Saltangará søkir við skrivi df. 02/07-08 um loyvi at byggja carport sambært tekningarnar nr. 00 – 01 og nr. 02 df. 02/07-08 og viðløgdu undirskrivaðu grannaváttan df. 27/10-08.
Ummæli frá Teknisku Deild:
Johan Petur søkir um at seta eysturveggin 0,5 m frá markinum móti vegnum, og at seta norðara veggin á marki móti grannanum treytað av at grannaváttan fyriliggur.
-Byggi- og býaskipanarnevndin hevur á fundi 19/11-2008 mælt til at taka undir við tilráðingini frá Tekn. deild.
-Býráðið hevur á fundi 26/11-2008 samtykt at at taka undir við Byggi- og býarskipanar-nevndini.
9.
J. nr. 541 – 08/00499
Løkurin í Skálafirði
Í skrivi, komið 10/10-08, heitur Harald Østerø á kommununa um at tryggja árbakkarnar á Løkinum í Skálafirði, av tí at áin, millum annað, máðar tilfari undan vegnum vestanfyri.
Byggi- og býarskipanarnevndin hevur á fundi 22/10-2008 samtykt at heita á Teknisku Deild um at gera kostnaðarmeting av at gera ábøtur sum eru neyðugar.
Ummæli frá Teknisku Deild:
Løkurin er uppgrivin og beindur burtur frá landsvegnum. Fyri at forða fyri, at áin aftur broytir kós, mælir TD til at laða garðar hvørjumegin við ánna uml. 50m íalt og skulu garðarnir verða í mesta lagi 1 m høgir. Hesir garðar verða mettir at kosta kr. 75.000,00.
-Byggi- og býaskipanarnevndin hevur á fundi 19/11-2008 mælt til at taka undir við tilráðingini frá Tekn. deild og at málið verður til komandi fíggjarár.
-Býráðið hevur á fundi 26/11-2008 samtykt at at taka undir við Byggi- og býarskipanarnevndini.
10.
J. nr. 512 – 07/00102
Í skrivi df. 13/11-08 søkir Sp/f VIST, Glyvrar um byggiloyvi til 2. byggistig norðan fyri Blikagøtu, Runavík, sambært skitsuuppskot df. 10/11-08.
Ummæli frá Teknisku Deild:
TD mælir til at geva Sp/f VIST fyribilsbyggiloyvi sambært skitsuuppskot df. 10/11-08 sum er galdandi fyri árið 2009.
-Byggi- og býaskipanarnevndin hevur á fundi 19/11-2008 mælt til at taka undir við tilráðingini frá Tekn. deild, tó við teirri broyting, at freistin verður broytt til 1. juli 2009.
-Býráðið hevur á fundi 26/11-2008 samtykt at at taka undir við Byggi- og býarskipanarnevndini.
11.
J. nr. 202 – 08/00560
Keyp av lítlari gravimaskinu til kirkjugarðin.
Ummæli frá Teknisku Deild:
Teir flestu gravarnir runt landið brúka maskinu at grava gravirnar við í dag og mælir TD til at keypa eina lítla maskinu við transportvogni.
-Tekniska nevnd hevur á fundi 18/11-2008 samtykt at heita á umsitingina um at innheinta fleiri tilboð.
-Byggi- og býaskipanarnevndin hevur á fundi 19/11-2008 mælt til at keypa gravimaskinu, tó treytað av at fígging verður útvega og at innheintað verða minst 3 tilboð.
Nevndin mælir harumframt til at maskinan bert verður nýtt til arbeiði í kirkjugørðunum.
-Býráðið hevur á fundi 26/11-2008 samtykt at at taka undir við Teknisku nevnd og Byggi- og býarskipanarnevndini.
12.
J. nr. 210 – 08/00572
Navn til nýggja skúlan í Runavík.
Vísandi til fundin sum býráðið hevði 24 nov. 2008, har tosað varð um hvussu skúlin í Runavík skal kallast, verður mælt til at skúlin í Runavík fær heitið: Skúlin við Løkin
-Býráðið hevur á fundi 26/11-2008 samtykt at at taka undir við tilmælinum frá borgarstjóranum.
13.
J. nr. 102 – 08/00445
2. viðgerð av Fíggjarætlanin fyri Runavíkar kommunu fyri 2009.
-Fíggjarnevndin hevur á fundi 25/11-2008 mælt til at samtykkja fíggjarætlanina fyri 2009 sum javnvigar við 115,8 mió. kr. Skattaprosentið verður 22% og barnafrádráttin til 4.000 kr.
-Býráðið hevur á fundi 26/11-2008 samtykt at at taka undir við Fíggjarnevndini.


text:
Áðrenn amerikanska forsetavalið kom Donald Trump við hópin av lyftum, sum fleiri tyktust fullkomuliga burturvið og sum vanliga ikki høvdu fingið nakra undirtøku. Men tað var einfalt og fangaði ein gloymdan skara av veljarum, sum ikki hugsa sum teir væl vandu politikararnir, spunasmiðirnir og fjølmiðlafólkini, sum taka sítt útgangsstøði í egnum umhvørvi. Tað loysti seg eisini at siga eina lygusøgu fyri og aðra eftir, og tær vóru so nógvar, at tað var næstan vónleyst at rætta tær aftur og fáa tær miðlaðar til skaran av fólki, sum ikki fær sína vitan umvegis vanligu miðlarnar.
Tað etebleraða USA var fullkomuliga í villareiði, og tað er ikki vorðið frægari, nú Donald Trump við fyriskipanum setir nógv av sínum vallyftum í verk uttan um konngressina.
Trump er farin undir at niðurlaga fleiri av stóru handilsavtalunum, er farin undir at fyrireika múrin til Meksiko og tað seinasta er at seta innferðarbann til heilar fólkabólkar, sum hava sín uppruna í nøkrum londum í arabiska heiminum. Stjórnarleiðarar kring heimin øtast av hesum fullkomuliga øðrvísi forseta, sum brýtur allar óskrivaðar reglur fyri, hvussu politikkur verður framdur á skipaðan hátt.
Nógvar av stóru amerikansku fyritøkunum ávara um gongdina, serliga tær innan KT-vinnuna, sum meira enn nakað annað í sínum uppruna eru partur av globaliseringini, har mørkini meira ella minni eru løgd niður. Hesar fyritøkur eru ein partur av maktelituni, sum er savnað kring býirnar, og har hevur Trump ongantíð havt nakran serligan stuðul – hann leggur seg eftir teimum, sum í kjalarvørrinum av globaliseringini og KT-kollveltingini hava ligið eftirá, og sum meira ella minni hava verið gloymd. Tey hava fingið eina rødd, og svara nú aftur.
Vit síggja tað eisini um okkara leiðir, har gjógvin millum tey framfýsnu og tey gloymdu er vaksin nógv seinastu árini. Nýggir fíggindar verða manaðir fram av politiskum opportunistum, sum síggja ein møguleika at sleppa fram at valdinum við at spæla upp á tær mest primitivu kenslurnar. Le Pen, Ukip og aðrir evropeiskir flokkar hava longu sett síni fótaspor, og í Týsklandi er rørslan kring Alternative für Deutschland í stórari framgongd.
Trampini hjá Trump gerast alt meira ófrættakend.


text:
Fríggjadagin 1. september 2017 fór Theresa Turiðardóttir Kreutzmann, stjóri á Visit Tórshavn, í farloyvi fram til 1. februar 2018. Hetta tíðarskeiðið verður Súsanna Sondum virkandi stjóri á Visit Tórshavn.
Theresa Turiðardóttir Kreutzmann tók við stjórastarvinum á Visit Tórshavn 1. oktober 2011 og hevur sostatt røkt starvið í nærum seks ár.
Súsanna Sondum hevur starvast á Visit Tórshavn síðani 2003.
Arbeiðsuppgávurnar hjá Visit Tórshavn eru m.a. at kunna um Tórshavn bæði innan- og uttanlands, veita upplýsingar og ráð til borgarar og ferðafólk, menna ferðavinnu, hava uppsýn við kampingplássinum í kommununi og at samskipa mentanar- og vinnutiltøk í Tórshavnar kommunu.
Í juli 2016 flutti Visit Tórshavn úr H. N. Jacobsens bókhandli niðan í gamla bankabygningin í Steinatúni.
Á Visit Tórshavn eru fimm fólk í fulltíðarstarvi
Súsanna Sondum. Mynd: Visit Tórshavn


text: Tað er løgið sum tað enn er lív í kjakinum í superdraktum, nú eftir at tey 175 londini á FINA kongressini í Rom við 168 ímóti 6 atkvøðum mestsum einmælt samtyktu at forbjóða teimum. Á scaq.blogspot.com koyrdi Tony Austin í juli og august meira ella minni eina hetz ímóti avgerðini, og fyri draktunum, sum minnti um ‘ein øvutan Craig Lord’. Og aðra staðni hava tað eisini verið viðmerkjarar sum nú fóru at tala fyri draktunum, hóast tað er rættiliga ringt at koma afturum aftur nú. Hinvegin, so eru tey summi sum ikki vilja bíða til 1. januar, sum t.d. amerikansku ‘High Schools’ og fraklendingar, har fraklendingarnir fyri tað fyrsta vilja forbjóða draktunum í sínum landi longu frá 15. september, og hartil ætla at fáa LEN congressina tann 18.-19. september at samtykkja eitt forboð móti superdraktum á EM í Istanbul í desember.


text:
Skemman stuðlar ÍSB – longur fram á leið.
Skemman hevur verið ein av høvuðsstuðlum ÍSB í mong ár. Mikudagin, 19. desember varð sáttmálin endurnýggjaður og er galdandi fram til 31. desember 2015. At Skemman vil stuðla, hevur alstóran týdning fyri virksemið hjá ÍSB, ið spennir sera vítt. Her verður hugsað um: Úrvalsítrótt, tilboð til breiddina, barna-og ungdómsarbeiði, – og so eru tilboð eisini í ymsum ítróttagreinum. Skipað verður fyri kappingum og tiltøkum kring landið og ÍSB arbeiðir saman við ymsum áhugabólkum til tess at náa so víða sum gjørligt – og hetta kann sjálvsagt altíð gerast betri.
Í sambandi við luttøku og úrslit á hægsta stigi er alneyðugt, at kunna leggja langtíðarætlanir. Hetta hevur verið gjørt í mong ár í ÍSB. Í sambandi við Paralympisku Leikirnar 2016, eru fýra fólk, ið kunnu hugsast at náa kravtíðunum í ymsum ítróttagreinum.
Skemman og Jysk eru sama handilsketa og fyritøkan stuðlar Íslandi, Danmark, Svøríki og Føroyum fram móti Paralympisku Leikunum í Rio 2016.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Hósdagin 15. februar í 3. tíma: kunning í Miðhøllini fyri 9a og 9b um tekniskar útbúgvingamøguleikar: www.tsk.fo
bh
Jens Pauli
Hey tit!
Skúlin við Streymin hevur gjørt avtalu við fyritøkuna matpakkin.fo um at næmingar kunnu keypa sær matpakkan til døgurðasteðgin.
Á heimasíðu skúlans er ein leinkja, sum eitur "Matur". trýstið á leinkjuna so koma tit beinleiðis inn á heimasíðuna www.matpakkin.fo
Fyrstu ferð tit bíleggja skulu tit upprætta tykkum sum brúkarar, har tit undir navn skriva navnið á næminginum og flokk.
Um tit eiga fleiri børn í skúlanum, bíleggja tit umaftur og skriva navn og flokk.
Bíleggjast kann dagin fyri og í seinasta lagi kl.7.30 sama dag, sum matpakkin verður koyrdur út.
Leiðslan
Flokslærari: Tom Jacobsen tel. 582 266 , t-post: tj0504j7@skulin.fo
*VIKUÆTLAN - trýst *TÍMTALVA - trýst
Týsdagin 14. nov. 2017 fara 9.a og 9.b til Kambsdal (kunning um miðnámsútbúgvingar).
Bussur koyrir av Oyrarbakka kl. 8 og úr Kambsdali kl. 14. Næmingar hava góðan matpakka við.
Les meira á http://kambsdalur.fo/
http://snar.fo/skipan/utgavur/snarbook/heimssoega-fra-1900-til-i-dag/
Bókin heimssøga frá 1900 til í dag


text:
Stjórnin forsømir sínar skyldur í Føroyum
Danska stjórnin vil hvørki raðfesta neyðuga lógarverkið ella pening til fleiri starvfólk. – Eg haldi heilt greitt, at stjórnin harvið forsømir sínar skyldur í Føroyum, og tað eiga vit ikki at góðtaka, sigur Sjúrður Skaale.
Føroyar hava einki fongsul, men eina arrest, sum verður brúkt sum fongsul. Umstøðurnar – og rættartrygdin – hjá føroyskum fangum eru verri, enn umstøðurnar hjá donskum fangum. Orsøkin er millum annað, at neyðuga lógarverkið ikki er sett í verk fyri Føroyar. Og stjórnin hevur boðað frá, at hetta verður ikki í bræði.
- Eg havi í vikuni fingið at vita, at neyðugar lógarbroytingar verða ikki gjørdar fyrr enn um fleiri ár, sigur Sjúrður Skaale.
Sama er galdandi fyri fangavørðar. Støðan í Mjørkadali er nevniliga ikki nøktandi og tørvur er á fleiri starvsfólkum.
- At tørvurin er á fleiri starvsfólkum í Mjørkadali, havi eg sagt løgmálaráðharranum frá bæði alment og undir fýra eygum, sigur Sjúrður Skaale.
- Men nú er formligt svar komið uppá ein spurning um tað. Og tað er bara eitt ”nei” uttan haldgóða grundgeving.
- Hetta kann ikki góðtakast – og tí verða hesi viðurskifti eisini tikin upp í nýggja árinum.
Svarið frá løgmálaráðharranum, Søren Pape Poulsen, er her: http://www.ft.dk/samling/20171/spoergsmaal/s287/svar/1453068/1835294.pdf
Víst verður eisini til hesi svar: S 575 frá maj 2017 og so S 245 frá fyrr í hesum mánaðinum.


text:
Orð: Zacharias Zachariassen
Lag: Jákup Zachariassen
1. Ein smádrongur, kaldur og svangur,
av krígsávum grátandi gekk,
tí dagurin tóktist so langur,
og deyðin í luftini hekk.
Niðurlag: „Nær fái eg mat inn í munnin
og nær kemur pápi mín heim?
Skjótt seinasti tímin er runnin,
– skjótt verður alt gleði og gleim!“
2. Hann græt, tí at mamman var flýggjað
og systkini øll vóru deyð.
Í vónloysi fall hann til kníggja
og bað: „Harri, síggj mína neyð!“
3. Tá rópti hann: „Hygg hvat eg síggi,
hygg Jesus, hygg dýrd hans og bros!“
Og burtur úr vanda og kríggi
til Himmals hann flutti eitt nos.
Niðurlag: Á jørðini er eingin friður,
her er ei várt verandi heim.
Men tann, sum um frelsuna biður,
skal uppliva Himmalsins gleim!


text:
Øksl, mjadnar, stramma væl
05-11-2014
Soleiðis verður sungið í nýggjum átaki hjá Trygd og Ráðnum fyri Ferðslutrygd, sum er at hoyra í útvarpsrásum komandi tvær vikurnar. Norðurlendskar kanningar vísa, at millum 1/3 og helvtin av børnum í bili ikki sita rætt íbundin. Antin tí bilstólurin ella bilpútan ikki eru sett rætt í, ella tí foreldur ikki eru nóg hyggin at binda barnið rætt í. Kanningarnar vísa eisini, at vanligastu feilirnir eru, at trygdarbeltið liggur skeivt, tað vil siga undir armin, afturum bak ella á yvirarminum - ella at trygdarbeltið situr leyst.
Soleiðis verður sungið í nýggjum átaki hjá Trygd og Ráðnum fyri Ferðslutrygd, sum er at hoyra í útvarpsrásum komandi tvær vikurnar.
Norðurlendskar kanningar vísa, at millum 1/3 og helvtin av børnum í bili ikki sita rætt íbundin. Antin tí bilstólurin ella bilpútan ikki eru sett rætt í, ella tí foreldur ikki eru nóg hyggin at binda barnið rætt í. Kanningarnar vísa eisini, at vanligastu feilirnir eru, at trygdarbeltið liggur skeivt, tað vil siga undir armin, afturum bak ella á yvirarminum - ella at trygdarbeltið situr leyst. Harumframt at barnið situr í trygdarbelti men uttan bilpútu.
Vit vilja tað besta – men fáa klipp
Gallupkanning, sum Ráðið fyri Ferðslutrygd lat gera í august 2014, vísir, at 74 % av føroyingum av og á koyra við børnum undir 15 ár í bilinum. Av hesum siga 94 % seg tryggja sær, at børnini sita rætt íbundin í góðkendari trygdarútgerð. Men vit vita frá kanningum hjá løgregluni, at klipp regluliga verða givin fyri, at børn ikki sita rætt íbundin í góðkendari trygdarútgerð. Seinastu 5 árini hava millum 50 og 134 klipp verið givin árliga fyri at hava børn undir 15 ár í bilinum, sum ikki eru rætt íbundin ella hava sitið leys.
Løtt ráð
Tað er tíbetur rættiliga lætt at binda børnini rætt í. Trygd og Ferðslutrygd vilja við átakinum geva foreldrum trý góð ráð:
1. Trygdarbeltið skal liggja um mjadnarnar og skal strammast væl. Er beltið leyst, kann tað leggja seg um búkin, og tað er vandamikið í samanstoyti. Tá er stórur vandi fyri skaða á gøgn.
2. Trygdarbeltið skal liggja um økslina, og ikki aftur um bak ella undir armin. Liggur beltið ikki um økslina, verður kroppurin tveittur frameftir, um bilurin rennir á. Tá er stórur vandi fyri skaða á høvd og nakka.
3. Stramma beltið væl, tó sjálvsagt ikki so fast, at barnið fær ilt.
At minnast hesi ráð kann verða munurin millum lív og deyða.
Endamálið við átakinum er at minna vaksin á at binda børnini rætt í trygdarbeltið í bilinum. Tá børn eru umleið 4 ár fara tey úr barnastólinum og á bilpútu við stólabaki, sum skal brúkast, til tey eru í minsta lagi 135 cm sambært ferðslulógini. Tá eru mong umleið 10 ára gomul.
Plakatir við góðum ráðum
Sangurin, ‘Øksl, mjadnar, stramma væl, stramma væl’, verður at hoyra á útvarpsrásum, eins og lýsingar verða á portalum og í bløðunum. Harumframt verða plakatir við ráðunum latnar barnagørðum og frítíðarskúlum. “Endamálið er at børn skulu sita trygg í bili. Tí vilja vit minna foreldur á nøkur einføld ráð, sum eru løtt at fylgja. Børn sita jú á bilpútu við stólabaki heilt frá umleið 4 til 10 ára aldur, so tað er umráðan at tey bera seg rætt at,” greiðir Brynhild Høgnadóttir frá Ráðnum fyri Ferðslutrygd frá.
Løgreglueftirlit samstundis
Samstundis sum átakið hjá Trygd og Ráðnum fyri Ferðslutrygd er sjónligt í miðlum, ger løgreglan kanningar av børnum í bili.
« Aftur


text:
Í kronikkinum í Dimmalætting um vikuskiftið hevur Ole Wich eina áheitan á allar seyðaeigarar um at avtaka seyðin.
Seyðurin er beinleiðis orsøk til, at landið er vorðin ein niðurbitin oyðimørk.
Tá seyðurin er avtikin, skal pláss gerast fyri ferðavinnuni.
Eftir stendur um náttúran fær tað betri við ferðafólki enn við seyði.
Ole Wich heldur uppį, at vit fųroyingar eiga onga nįttśru. Hann pįstendur, at bųndurnir fyri langari tķš sķšani hava forkomiš okkara nįtturu, mešan fólk stilltigandi hava hugt at og višurkent hetta.
Kappingin millum nįtturu og mentan hevur forkomiš ųkologini um vit skulu hava eina buršardygga vistferšavinnu.
Ole Wich heldur, at vit eiga at byrja viš at gera Koltur til eitt nįttśru-reservat. Neytini ķ oynni skulu takast av og bert nųkur fį dżr skulu verša eftir į bóndagaršinum.
Hann heldur um, at taš ber ikki til, at bųndur og seyšaelskarar um landiš sita viš allari nįttśrini og męlir til at avtaka bóndasamfelagiš.
Vįta vešriš ķ Fųroyum er beinleišis orsųk til at ikki ųll jųršin er voršin uppturkaš og blįst av klettunum heldur Ole Wich.
Bżarfólkiš krevur eina fjųlbroyttari nįttśru, sum kann siga teimum, hvussu landiš sį śt fyri 1000 įrum sķšani, įšrenn menniskan byrjaši at bróta nįttśruna nišur.
Sjónarmišiš hjį Ole Wich er so ómetaliga meiri višgongt enn taš, sum vit sjįlvi hava hildiš um yvirskipan av hųgum okkara at fįa sett seyšaskipanina nišur.
Ķ dagfųringunum av hųgum okkara, sum standa ķ komandi śtgįvu av Hagar og seyšamark sęst, at įseyšatališ ķ hųgum okkara er fariš nišur, men ikki ķ nóg stóran mun.
Ivasamt er, um nįttśran fęr taš nógv betri viš at avtaka allan seyšin og lata feršafólk hava frķtt at fara um hagar og bų. Taš er nś einaferš soleišis, at alt skal vera viš mįta.
Ķ ųllum fųri vil greinin skapa eitt kjak um okkara nįttśru.
Ķ Hósvķk er ein royndarhagi, sum Gunnar Bjarnason, Anna Maria Fossį og Lis Mortensen hava ętlan um at gera royndir viš, men orsakaš av vęntandi įhuga og stušli frį politiskari sķšu, so fęst enn einki gjųrt viš henda haga.
Hagin ķ Hósvķk er eitt giviš hųvi til at gera royndir ķ, sum vit ųllu kunnu fįa nyttu burturśr. Men slķkar royndir, sum tey ętlaš at fara undir tekur eisini tķš og tķ er umrįšandi at tey fįa fķgging at fara undir royndirnar - ongantķš ov skjótt.
Sjįlvt um bert og oyši er nógvastašni, so eiga vit eisini vųkur stųš og umrįšandi er, at verja hesi.
Mynd tikin ķ Dķmun um heystiš (Robert Magnussen)


text:
Tíðindaskriv
08.01.2018 - 12:28
Í vikuni verður mjólk við D-vitamin ískoyti at síggja á køluhillinum um allar Føroyar. D-vitamin mjólkin verður at fáa sum lættimjólk, ið frammanundan er sera væl umtókt millum kundarnar hjá okkum.
Norðurlond eru í einari serstøðu í mun til manglandi sólarljós, tí at sólin stendur so lágt hjá okkum um veturin. Tað er neyðugt at vit fylla í okkara goymslu um summarið, men í føroyum fáa vit ikki eins nógv sólarljós á húðina í summartíðini. Tíbetur eru ráð fyri hvussu vit í føroyum kunnu upptaka D-vitaminina uttan nógv sólarljós. Pál Weihe, professari í fólkaheilsu sigur, at føroyingar kunnu leggja seg eftir at fáa ískoytið ígjøgnum feitan mat, eitt nú úr feitum fiski. Hann vísir á, at mjólk við D-vitamin er eitt gott ískoyti hjá teimum, sum mangla týdningarmiklu vitaminina í kroppinum.
Tað er millum annað út frá heilsufakligu áheitanini, at MBM hevur valt at seta lættimjólk við D-vitamin ískoyti í framleiðslu. Eitt glas við umleið 2 dl av D-vitamin mjólk svarar til 20 % av D-vitaminnøgdini, sum tilráðingin mælir okkum til at fáa dagliga. D-vitamin mjólkin verður seld í litur pakkum, og prísurin kemur at vera tann sami sum á vanligu lættimjólkini.


text:
Trygdarbelti í bussi
Bussar, sum eru skrásettir eftir 1998 í Føroyum, skulu hava trygdarbelti í øllum setrum, býbussar tó undantiknir. Meginreglan er, at um trygdarbelti eru í bussinum, skulu tey verða brúkt. Ert tú 15 ár ella eldri, kanst tú fáa bót frá løgregluni, um tú ikki situr íbundin í bussi, har ásett er at nýta trygdarbelti.
Børn úr trimum árum skulu vera íbundin, um trygdarbelti eru í bussinum. Ráðið fyri Ferðslutrygd mælir til, at børnini harumframt sita íbundin við aldurssvarandi trygdarútgerð. Gev gætur, at næstan eingin trygdarútgerð til børn er góðkend til mjadnabelti, tað er tveypunktsbelti.
Bussførarin hevur ábyrgd av, at børn undir 15 ár sita íbundin ella í øðrum føri at upplýsa tey um, at tey skulu sita íbundin. Upplýsingarskyldan kann fara fram á henda hátt:
- Kunning frá bussføraranum
- Kunning frá fylgjara hjá barninum
- Kunning á sjónvarpsskíggja í bussinum
- Kunning við skelting
Les Á ferð við stovninum.


text:
Tíðindaskriv:
Í sambandi við, at kommunurnar yvirtaka heimatænastuna og eldraøkið frá 1. januar 2015, hava Runavíkar -, Sjóvar- og Nes kommunur heitt á Aslaug Gisladóttir um at standa á odda fyri fyrireikingararbeiðinum.
Í des 2013 avtalaðu kommunurnar kring Skálafjørðin at fara undir eina tilgongd, har tær í felag skulu samstarva um heimatænastuna og eldraøkið, um tað sum ætlað bleiv lagt út til kommunurnar at umsita. Løgtingið hevur nú endaliga samtykt, at útleggingin verður framd 1. januar 2015.
Yvirtøkan áleggur kommununum nógv fyrireikingararbeiði. Í hesum sambandi hava kommunurnar kring Skálafjørðin heitt á Aslaug Gisladóttir um at standa á odda fyri hesum arbeiði.
Aslaug Gisladóttir kemur at virka sum verkætlanarleiðari og ráðgevi hjá samstarvskommununum, Runavíkar-, Sjóvar- og Nes kommunu, í innleiðandi fyrireikingini av yvirtøkuni av heimatænastunum og eldraøkinum sum heild.
M.a. fevnir arbeiðið um:
- at samskipa og verða við til at gera eina yvirordnað samstarvsavtalu, millum kommunurnar, at lata Almannaráðnum 1. maj 2014.
- at umboða kommunurnar í viðkomandi høpi, har útleggingin verður viðgjørd og vera kontaktpersónur hjá kommununum mótvegis viðkomandi samstarvspørtum, miðfyrisitingini vm. eftir avtalu við kommunurnar.
- at skipa fyri statusfundum har gongdin í verkætlanini verður fyriløgd kommununum og virka sum skrivari
- at fyrileggja møgulig politisk mál til avgerðar til Runavíkar-, Sjóvar- og Nes kommunu í felag og tryggja at møgulig skjøl verða send øllum kommunum.
Aslaug Gisladóttir er ættað av Skála og býr Innan Glyvur, er gift og eigur 3 børn. Hon er útbúgvin stjórnmálafrøðingur og hevur m.a. arbeitt sum projektleiðari í Bank Nordik í fleiri ár.
Runavíkar kommuna Sjóvar kommuna Nes kommuna


text:
Orð og lag: Daniel Hallberg
Týtt: Kajfinn Hammer
1. Er tín krossur ov tungur at bera?
Gjørdist roynslunnar stund tær ov svár?
Er her eingin, sum neyð tína kennir,
og eingin, sum sær tíni tár?
Niðurlag: Handan skuggarnar tó stendur Harrin Jesus,
til at hjálpa tær úr neyð Hann fúsur er.
Lít teg um, so skalt tú síggja, at har er Hann
til at lætta allar byrðar, sum tú ber.
2. Hava vónloysisskuggar teg fjøtrað
og umskift tín dag um til nátt?
Kanska alt tykist nyttuleyst vera,
og trúgv tín er fallin í fátt?
3. Kanska sært tú ei sólina longur,
og tær tykist lívið so myrkt!
Ert tú beiskur? Kann vera, er hjartað
av súti og sorg innibyrgt?


text:
Tann 1. august í ár var fólkatalið í Føroyum vaksið við 732 fólkum, síðani 1. august í fjør. Tað upplýsir Hagstovan.
Í fjør kom fólkatalið í Føroyum fyri fyrstu ferð upp á 50.000. Tað var ein mílasteinur í arbeiðinum fyri at skapa fólkavøkstur í Føroyum. Hendan gongdin heldur áfram, og í dag teljast 50.451 føroyingar í Føroyum.
Økta talið er orsakað av einari stórari nettotilflyting og einum góðum burðaravlopið. Nettotilflytingin í ár er áljóðandi 455 fólk og er hon tann størsta síðan 2001. Burðaravlopið er á 277 fólk og er tað størsta síðan 2007.
Umframt góða nettotilflyting og burðaravlop, so er ein stór orsøk til veksandi talið, at fráflytingin eisini er minkað munandi. Fráflytingin í Føroyum hevur ikki verið so lítil síðan 1983.
Størsti vøksturin uttanfyri Havnina
Tað eru umleið trý ár síðani at fólkavøksturin veruliga tók dik á seg í Føroyum. Tá var tað serliga í Tórshavn at vøksturin var størst, men í ár er hetta ikki longur so. Tølini hjá Hagstovuni vísa, at í ár eigur Tórshavnarøkið bert ein triðing av fólkavøkstrinum, meðan at tveir triðingar av fólkavøkstrinum eru uttanfyri Tórshavn. Hetta var akkurát øvugt fyri júst einum ári síðani.
Betrað kynsbýti av tilflytarum
Trupulleikin ið leingi hevur verið umrøddur er, at tað serliga eru kvinnur ið ikki flyta heim aftur. Hendan gongdin tykist eisini at vera betrað, 214 kvinnur fluttu í ár aftur til Føroya, meðan 241 menn fluttu heim.
Kvinnurnar eru tó í yvirlutanum av fólkavøkstrinum sum heild. 35 fleiri gentubørn vóru fødd enn dreingjabørn, og tískil eru fólkavøksturin 371 kvinnur og 361 menn.


text:
Ódnin Irma herjaði fyrst á í karibiska havinum, har hon skapti ruðuleika á oyggjum sum Sint-Maarten, Barbuda, Puerto Rico og Dominikanska Lýðveldinum. Í vikuskiftinum kom hon til amerikanska statin, Florida.
Hon flytir seg ikki líka skjótt sum hon gjørdi í byrjanini, men ummátið av henni er øgiligt. Strekkið ímillum har teir mongu stormarnir byrja og enda er 320 kilometrar. Ummátið av henni er 700.000 kvadratkilometrar - tað er umleið tað sama sum støddin á Fraklandi. Tað skrivar DR.
Higartil liggja umleið 4 milliónir heim í Florida í streymloysi. Ódnin er nú minkað somikið í styrki at hon verður bólkað sum ein Bólk 1 ódn. Hon byrjar nú at flyta seg longur norðureftir ímóti statinum, Georgia. Tá ódnin fyrst brast á í Florida var hon bólkað sum ein bólkur 4 ódn, við hvirlum áljóðandi 300 kilometrum um tíman. Nú er hon minkað niður í 50 kilometrar um tíman.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Uttan strongd
[This text is not available in English]
Magistarafelagið skipar fyri almennum tiltaki um at fyribyrgja strongd.
Hvussu ansa vit best eftir hvørjum øðrum og okkum sjálvum á arbeiðsplássinum?
Strongd er ein fólkasjúka, ið fleiri og fleiri av okkum verða rakt av. Ein fólkasjúka ið bæði hevur stórar menniskjaligar og fíggjarligar kostnaðir fyri okkum sum samfelag.
Endamálið við tiltakinum er at kortleggja og meta um tey hugskotini, ið veruliga kunna gera ein mun. Kvøldið endar við, at luttakarar og áhoyrarar atkvøða um, hvørji tiltøk eru bestu kandidatar til at fyribyrgja strongd framyvir.
Skrá:
19:30 – 20:10 – tvær framløgur frá serfrøðingum
Yun Ladegaard, sálarfrøðingur á Københavns Universitet. Yun granskar og undirvísir í strongd, viðgerð av strongd, og strongd á arbeiðsplássum. Harumframt granskar hon í, hvat fer fram á arbeiðsplássinum og í donsku arbeiðsskaða skipanini, tá ið eitt starvsfólk gerst sjúkt orsaka av arbeiðinum.
Tóra Petersen, sálarfrøðingur, Ph.d. Umframt at hava eina Ph.d. í hvussu ógvusligir tilburðir ávirka okkum, so arbeiðir Tóra m.a. við viðgerð og ráðgeving, av fyritøkum og stovnum, í sambandi við hvussu starvsfólk, ið hava upplivað tilburð við strongd kunnu koma aftur til arbeiðis á bestan hátt.
Steðgur 10 min.
20:20 – til 21:00 – rundborðskjak og atkvøða; hvussu fyribyrgja vit best strongd?
Jón Brian Hvidtfeldt, journalistur, er orðstýrari í kjaki. Gestir eru politikarar, leiðarar og avgerðartakarar, ið umboða og mynda arbeiðsmarknaðin. Høvuðsspurningarnir eru: Hvussu ansa vit best eftir hvørjum øðrum á arbeiðsplássunum? Og hvørji tiltøk kunnu gera størsta munin at fyribyrgja strongd?
Hugskot til tiltøk, sum koma fram gjøgnum kvøldið, verða skrivaði niður. Vit enda við eini atkvøðu um, hvørji tiltøk eru tey bestu og munadyggastu at fyribyrgja strongd.
(Tiltakið er ókeypis.)


text:
Upplatingartíðir
Upplatingartíðir:
Lítlifløttur hevur opið frá kl. 7:30 – 17:00
Hálv tíð er frá kl. 7:30 til kl. 12:30 ella fullan dag aðruhvørja viku.
Vit ynskja at barnið er á stovninum áðrenn kl. 9:30 um ikki annað er avtalað. Tó koma børnini í frítíðarstovuni eftir lokna skúlatíð.
Er tørvur á at hava opið frá kl. 7 ella til kl 18.
Er tørvur á at barnið kemur í barnagarð áðrenn vanliga upplatingartíð, tað er kl. 7:00 og 7:15, skal boðast frá, á stovuni har barnið gongur, dagin fyri brúk er fyri tí.
Eisini kunnu tit boða frá, hjá leiðaranum, á tlf. 232747, í seinasta lagi kl 20:00 dagin fyri.
Bert Liljustova er opin millum kl. 7:00 - 7:30, børn sum koma í barnagarð hesar tíðir, skulu tí avleverast í Liljustovu, sum er vøggustovan omaneftir.
Um broytingar eru, og barnið ikki hevur tørv á at koma allíkavæl, eru somu fráboðanarskyldur, sum oman fyri nevndar.
Blívur barnið gerst sjúkt, seint um kvøldið(eftir kl. 22) ella um náttina, verður ringt til Liljustovu um morgunin og boða frá, tlf. 472742.


text:
1’arin
Innlánstilboðið við 1'aranum letur nú upp aftur fyri nýggjum innskotum.
0,05 % í rentu
Rentan hesa ferð galdandi frá 24. september 2017 til og við 23. september 2018 er 0,05 %. Talan er um fasta rentu alt tíðarskeiðið.
Lægsta og hægsta inngjald
Einki lágmark er fyri, hvussu nógv tú kanst seta inn á 1’aran. Hámarkið er kr. 260.000, og tú kanst altíð taka pening út.
Nær kann setast inn á 1’aran?
1'arin er opin fyri innskotum í ein mánað, og seinasti dagur at seta pening inn er mikudagin 25. oktober 2017.
Tú ert vælkomin at seta teg í samband við okkum á telefon 475000 ella umvegis teldupost á ns@ns.fo. Tú ert eisini vælkomin inn í eina av deildum okkara í Klaksvík, Fuglafirði ella Tórshavn.


text:
12 mðr. uppsagnarkonta
Við 12 mðr. uppsagnarkontuni fært tú høga rentu til pening, sum ikki skal brúkast beinanvegin. Sí rentuyvirlit. Av tí at 12 mðr. uppsagnarkontan hevur hægri rentu, hóskar hon væl sum samansparingarkonta.
Uppsagnarfreistin er 12 mðr., og merkir hetta, at tú skalt siga sparikassanum frá, 12 mðr. áðrenn tú ætlar at taka pening út. Tekur tú pening út av kontuni áðrenn uppsagnarfreistina, skalt tú gjalda dekort. Kostnaðurin fyri dekort er 0,75 % av upphæddini, sum tú tekur út.
12 mðr. uppsagnaðarkonta er ókeypis at stovna, og einki hámark er fyri, hvussu nógv kann setast inn á kontuna.


text:
Bilradio
Við einum bilradio, hátalarum, einum forstyrkjara og einum subwoofara frá Elding kanst tú gera koyriupplivingina betri. Hevur tú bara tørv á einum anleggi við radio og fløguspælara? Ella hevur tú tørv á einum meira framkomnum bilanleggi við FM/DAB/DAB+ og við møguleika fyri at spæla av tónleik frá berbarum eindum, sum t.d. einum geyma ella einum MP3-spælara? Elding hevur bilstereo og hátalarar av merkjum sum Belkin, JBL, JVC, Kenwood, LG, Pioneer og Sony.
-
MVH190UI
699
Netgoymsla: Levering 5-13 dagar
- 4 x 50 Watt MOSFET
- USB-port og AUX-indgang på fronten
- Bluetooth


text:
Orð: Hans Andrias Djurhuus
Lag 1: Regin Dahl
Lag 2: Ian McCalman
1. Mær dámar bjór og brennivín, í kortum flestu stikk
mær dámar storm og bárubrot – als ikki politikk
eg sigi: hann er bar geip, ørvitismøsn og reyp. –
Nú set teg her á kistuna, so tøma vit eitt steyp.
2. Vit hildu inn á Skálafjørð, jú, har var lív umborð,
mesanurin í stumpum sjey, og masturin í sor.
Og »Símun« stóð á gronini – alt hitt í lepum lá
jú, har var politikkur, tú, tað kanst tú líta á.
3. Her hava strokið vísir menn um landið bygd úr bygd
teir talaðu um fólkasið, um landastjórn og dygd. –
Men hava teir á bunkanum sæð brot sum hús so høg?
Ja, tað er annað enn at skriva bók og lesa bløð.
4. Hvat vilja teir, hvat skilja teir, sum aldri stóðu har
ið stormur hvein og bára breyt, og alt í roki var?
Eitt er at stýra pennaskafti, lukkan, annað er
í sjóroki og kavaódn at stýra millum sker.
5. Skál, gamli, tú og eg vit hava mangt eitt ælið køvt
og mangan hevur brotið bart og tváað okkar skølt.
Vit draga tosk í logn, og vit liggja bakk í ódn.
Vit eiga lut í havinum og eru havsins børn.
6. Og havið tað er erligt, erligt er hvørt bárubrot –
og einaferð vit sigla heim, tá skútan fer í rot,
og tá gerst ferðin lættast, um tú ei bert tungan leyp.
Nú, drekk, hin rádni! hesin gamli eigur upp í steyp.


text:
Hanus Samró
09.06.2017 - 05:17
Tíðindi > Samfelag & Politikkur > Uttanríkismál
Tað er nógv, ið bendir á, at dagarnir hjá Theresu May, forkvinnu í Konservativu, eru taldir aftaná vánaliga tjóðartingsvalið í Bretlandi. Hon stóð annars til at vinna valið sannførandi, men hon hevur klárað seg illa í valstríðnum, samstundis sum Jeremy Corbyn, formaður fyri Labour, hevur tikið øll á bóli.
Nú er tað okkurt, ið týðir uppá, at tað fær avleiðingar fyri Theresu May.
Sambært viðmerkja hjá BBC eru dagarnir hjá Theresu May sum forkvinna í Konservativu taldir. Viðmerkjarin hjá BBC vísti til SMS samskifti, ið hon hevði við onkran í Konservativa flokkinum. Sambært viðmerkjaranum stendur tað á gomlum nøglum. Tað er 50% fyri at hon heldur fram.
Sambært viðmerkjaranum hjá BBC verður avgerðin tikin innan 48 tímar.


text:
Føroyingasøga sigur, at brøðurnir Brestir og Beinir hava helmingin av Føroyum í len frá Hákuni jalli. Hetta kann ikki vera heilt rætt, tí Hákun jallur hevur neyvan havt nakað vald í Føroyum, og orðið len (lánorð úr týskum - Lehn) var ikki komið inn í norrønt mál so tíðliga. Í Føroyingasøgu fáa vit eisini at vita, at Sigmundur Brestisson gerst hirðmaður hjá Hákuni jalli og krevur skatt inn fyri hann.
Hákun jallur Sjúrðarson ella Hákun Løðujallur (han var jallur á Løðum) ráddi í Noregi frá uml. 970 til 995. Hann gjørdist jallur í 961 eftir, at Haraldur Gráfeldi og Eirikssynirnir høvdu myrt pápa hansara Sjúrð Hákunsson Løðujarl. Hetta hevði við sær hart stríð millum Hákun jall og Eirikssynirnar. Í fyrstuni stuðlaði Haraldur Blátonn danakongur Haraldi Gráfeldi og brøðrunum, men so hvørt sum teir fingu meiri og meiri vald í Noregi, gjørdist Haraldur Blátonn stúrin um, at Haraldur Gráfeldi skuldi fáa ov nógv vald, og tí lokkaði hann Harald Gráfeld til Danmarkar, har hann varð dripin í einum slysálopi á ferðini hagar. Eftir hetta fekk Hákun jallur valdið í Noregi frá Haraldi Blátonn.
Í kap. 10 í Føroyingasøgu verða hesar hendinar stutt lýstar soleiðis: “Tað summarið ið brøðurnir Brestir og Beinir vórðu dripnir, varð høvdingaskifti í Noregi; Haraldur Gráfeldur var feldur frá landi og ríki, og Hákun jallur kom í staðin og var tá fyrst skattajallur hjá Haraldi kongi Gormssyni og hevði ríkið í hondum frá honum. Tá var gjørdur endi á øllum valdinum hjá Gunnhildarsynum (Eirikssynum); summir vóru dripnir, og summir flýddu av landinum.”
Hákun jallur stuðlaði Haraldi Blátonn í stríðnum móti týsk-rómverska keisaranum Otto 2. uml. 973-974. Otto 2. sigraði í hesum stríðnum, og Haraldur bant seg til at kristna Noreg. Hákun varð noyddur at lata seg doypa og venda um til kristindóm, men seinni segði han hesa trúgv og danska stýrið í Noregi frá sær. Eftir hetta gavst hann at gjalda skatt til danakong, og skilnaður kom teirra millum. Haraldur Blátonn doyði seinni í stríðnum við Hákun jall, og í eina tíð gjørdu danir ikki krav uppá valdið í Noregi.
Hákun jallur gjørdist sum frá leið illa lýddur millum stórmenninar í Noreg, og teir gjørdu uppreistur í móti honum. Tá so Ólavur Trygvason í 995 kom úr Onglandi til Trøndalag við einum stórum heri, valdu stórmenninir at stuðla Ólavi. Endin var, at Hákun jallur mátti flýggja og var síðan dripin í 995.
Keldur:
Føroyingasøga
Hans J. Debes: Føroya Søga 1
Hans J. Debes: Ólavur Haraldsson og Noregs ríki - ein søgu lýsing
Wikipedia


text:
Vónirnar vóru sjálvandi stórar til okkara nýggju menn, og lat okkum staðfesta tað beinanvegin, allir leveraðu, altso allir okkara leikarar.
Longu í triða minutti bombaði Martin Bergvold bóltin upp í trýkantin til 1-0 til okkum. Eitt gott innlegg verður skallað út um brotsteigin, og við einum konga langskoti stemplaði miðvallarskiparin inn við manèr.
Vágamenn høvdu bóltin líka nógv sum vit, men í mun til áður, gjørdu vit skjótt av tá vit vunnu bóltin. Pingel, Elly og Samuelsen eru skjótir menn, og helst fara teir at skapa fleiri liðum í deildini stórar trupuleikar.
Beint fyri hálva tíman bleiv Símun Samuelsen, sum er sum føddur av nýggjum, sendur avstað. Ísakalt lobbaði hann bóltin uppum Ivan Stojkovic í málinum hjá 07 Vestur.
Vit komu í fleiri góðar støður og helst áttu vit at økt um leiðsluna, meðan gestirnir bara tað einu ferðina testaðu Teit í málinum. Har var tó einki at gera og Teitur stóð aftur ein branddyst í dag.
HB-skýlið var á tremur longu áðrenn dysturin byrjaði og tí var tað toført at fáa hendur á einum kaffimunni hálvleikinum. Ein hugaligur trupuleiki sum vit vónandi fara at hava restina av árinum.
Tað var greitt frá byrjan av seinna hálvleiki, at vágamenn vildu ikki hava hóttandi ósigurin sitandi á sær, og tí trýstu teir okkum væl restina av dystinum.
Liðið er gott við nøkrum heilt góðum leikarum sum væntandi fara at rigga enn betur saman sum kappingin gongur.
Hóast teir løgdu nógv fyri, megnaðu teir ikki at skora, og helst eigur dagsins maður, Sebastian Pingel, at iðra seg um at brenna nakrar sera stórar møguleikar.
Tað var eyðsæð, at okkara menn fingu boð um, at koyra tað heim, og tá saman um kom, var eingin ivi um sigurin.
Vit eru komin sera væl frá landi við góða sigrinum í torføra byrjunardystinum. Vit bukka og takka fyri undirhaldið, og ynskja hvørjum øðrum hjartaliga til lukku við flotta sigrinum.
KOYR Á, HB!!!!
HAGTØLINI
Effodeildin, 1. umfar sunnudagin 12. mars 2015 kl. 15.00 í Gundadali
HB – 07 Vestur 2-0 (2-0)
1-0 Martin Bergvold 3’
2-0 Símun Samuelsen 29’
Gult kort: Heðin Hansen og Símun Samuelsen
Liðið: Teitur M. Gestsson – Ári Mohr Jónsson, Bartal Wardum, Johan Troest Davdisen (liðsk.), Jógvan Rói Davidsen, Símun Samuelsen, Heðin Hansen, Martin Bergvold (Tróndur Jensen 77), Rókur av Fløtum Jespersen (Adrian Justinussen 82), Sebastian Pingel og Daniel Elly Pedersen (Ari Mohr Olsen 90)
Óbrúktur eykaleikari: Mattias Lamhauge, Dánjal Pauli Lervig, Heri H. Mohr og Daniel Johansen
Á beinkinum: Sigríður S. Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: Sebastian Pingel
Dómari: Petur Reinert
Hjálpardómarar: Jan Hermansen og Regin Egholm
4. dómari: Rani A. Skaalum
Myndir: Rakul Hansen